Vakarusai na Meca ni Matanitu ni Kalou | Matanitu ni Kalou\nVakarusai na Meca ni Matanitu ni Kalou\nUSUTU BIBI ENA WASE QO\nNa veika e yaco ni bera na Amaketoni\n1, 2. (a) Eda vakadinadinataka vakacava ni sa veiliutaki tiko na noda Tui me tekivu ena 1914? (b) Na cava eda na dikeva ena wase qo?\nE VAQAQACOTAKI noda vakabauta nida raica lesu na ka sa cakava na Matanitu ni Kalou ena kedra maliwa na meca. (Same 110:2) E tuvanaka na noda Tui e dua na ilawalawa era yalorawarawa ni vunau. E veivakasavasavataki vakayago, vakayalo tale ga. Era saga vagumatua na meca ni Matanitu ni Kalou mera tawasei keda, ia eda duavata nikua ena veiyasa i vuravura. E vakadinadinataki kina ena veika kece sa cakava na Matanitu ni Kalou, ni sa tekivu veiliutaki ena 1914 ena kedra maliwa na meca.\n2 Ena veigauna se bera mai, ena vakayacora na Matanitu ni Kalou e levu tale na ka vakatubuqoroqoro. Ena “yaco mai” me ‘vurumemeataka qai vakawabokotaki ira’ na meca. (Maciu 6:10; Tani. 2:44) Ni bera qori, ena yaco mada eso na ka vakasakiti. Na cava ya? E sauma na taro qori e vica na parofisai vakaivolatabu. Meda dikeva mada eso na parofisai qori me laurai kina na veika ena yaco ena veigauna se bera mai.\nBera ni Yaco ‘Vakidacala na Rusa’\n3. Na cava na imatai ni ka ena yaco?\n3 Na vakacegu. Ni volavola o Paula i Cesalonaika, e vakamacalataka na imatai ni ka ena yaco. (Wilika 1 Cesalonaika 5:2, 3.) E tukuna e keri o Paula ni na tekivu na “siga i Jiova” ena vakarusai nei “Papiloni na Ka Levu.” (Vkta. 17:5) Ia ni bera qori, era na tukuna na veimatanitu, “Na vakacegu kei na sautu!” Qori ena rairai tukuni ga vakadua se tukuni ena vica vata na gauna. Vakacava era na vakaitavi kina na iliuliu ni lotu? Nira okati tu e vuravura, era na tomani ira na veimatanitu nira tukuna, “Na vakacegu!” (Jere. 6:14; 23:16, 17; Vkta. 17:1, 2) Ni cavuti na vosa qori, e dusia ni sa vakarau tekivu na siga i Jiova. Era na “sega ni dro rawa” na meca ni Matanitu ni Kalou.\n4. E yaga vakacava noda kila na ibalebale ni parofisai i Paula me baleta na vakacegu kei na sautu?\n4 E yaga vakacava noda kila na ibalebale ni parofisai qo? E tukuna o Paula: “Oni sega ni tiko ena butobuto, ena sega kina ni yaco vakidacala vei kemuni na siga ya me vaka vei ira na daubutako.” (1 Ces. 5:3, 4) Eda sega ni vakataki ira na kena vo, nida kila na vanua sa mua tiko kina na veika e yaco e vuravura. Ena vakayacori vakacava na parofisai qo me baleta na vakacegu kei na sautu? Meda wawa ga da qai raica se na vakayacori vakacava. E bibi gona “meda yadra tiko da qai yalomatua.”—1 Ces. 5:6; Sefa. 3:8.\nTekivu na Veivakararawataki Levu\n5. Na cava na itekitekivu ni “veivakararawataki levu”?\n5 Ravuti o lotu. Nanuma lesu nona tukuna o Paula: “Ena gauna era kaya tiko kina, ‘Na vakacegu kei na sautu!’ ena qai yaco vakidacala vei ira na rusa.” Me vaka na kena muria na tibi ni liva na lidi ni yaseyase, ena tautauvata tale ga na kena tukuni “Na vakacegu kei na sautu” qai muria yani na kena ‘yaco vakidacala na rusa.’ Na cava ena vakarusai? Ena rusa taumada o “Papiloni na Ka Levu,” na isoqosoqo kece ni lotu lasu e vuravura, e kilai tale ga me “saqamua.” (Vkta. 17:5, 6, 15) Ni vakarusai o Lotu ni Veivanua Vakarisito kei na veilotu lasu, qori sa itekitekivu ni “veivakararawataki levu.” (Maciu 24:21; 2 Ces. 2:8) Era na kurabuitaka e levu na veivakarusai qori. Na vuna? Me yacova na gauna ya, a nanuma tu na saqamua ni vaka na ‘ranadi,’ ena “sega vakadua ni raica na lolosi.” Ena qai kila ni cala na nona nuidei. Ena vakarusai totolo me vaka e “dua ga na siga.”—Vkta. 18:7, 8.\n6. O cei se na cava ena vakarusai “Papiloni na Ka Levu”?\n6 O cei se na cava ena vakarusai “Papiloni na Ka Levu”? E dua na “manumanu kila” e “tini na kena ileu.” E vakamacalataka na ivola na iVakatakila ni manumanu kila qo e vakatayaloyalotaka na Matabose kei Vuravura (UN). Na tini na ileu e dusia na veiliutaki vakapolitiki e tokona tiko na “manumanu kila kulakula.” (Vkta. 17:3, 5, 11, 12) Ena vakacava na nona vakacaca? Era na yauta na veimatanitu ena Matabose kei Vuravura na nona iyau na saqamua, vakarusai koya, qai “vakamai koya vakadua.”—Wilika Vakatakila 17:16. *\n7. E vakayacori vakacava ena imatai ni senitiuri G.V. na vosa i Jisu ena Maciu 24:21, 22? Ena vakayacori vakacava ena veigauna se bera mai?\n7 Vakalekalekataki na gauna. E vakatakila na Tui na ka ena yaco ena veivakararawataki levu. E tukuna: “Ena vakalekalekataki na gauna ya ena vukudra na digitaki.” (Wilika Maciu 24:21, 22.) E vakayacori vakalailai na vosa qori ena 66 G.V. ni “vakalekalekataka” o Jiova na nona ravuti Jerusalemi na mataivalu ni Roma. (Mari. 13:20) A rawa nira bula kina na lotu vaKarisito e Jerusalemi kei Jutia. Na cava gona ena yaco ena veiyasa i vuravura ena veivakararawataki levu sa roro tiko mai qo? Ena vakayagataki Jisu o Jiova me “vakalekalekataka” na nona ravuti lotu na Matabose kei Vuravura, me kua ni rusa na lotu dina ni sa vakarusai o lotu lasu. Era na vakarusai kece na isoqosoqo lotu lasu, ia ena tiko ga na lotu dina. (Same 96:5) Meda raica qo na veika ena yaco ni sa oti qori.\nVeika e Yaco ni Bera na Amaketoni\n8, 9. (a) Na ka vakatubuqoroqoro cava e rairai tukuna tiko o Jisu? (b) Na cava era na cakava na tamata ena veika era raica?\n8 Ena parofisai i Jisu me baleta na iotioti ni veisiga, e vakaraitaki kina eso na veiveisau vakasakiti ena yaco ni bera na Amaketoni. E vakamacalataki ena Kosipeli i Maciu, Marika kei Luke na imatai ni rua na ituvaki.—Wilika Maciu 24:29-31; Mari. 13:23-27; Luke 21:25-28.\n9 Veika vakatubuqoroqoro mai lomalagi. E parofisaitaka o Jisu: “Ena vakabutobutotaki na matanisiga, ena sega ni cila na vula, era na lutu mai lomalagi na kalokalo.” Era na sega ni nuitaki na iliuliu ni lotu mera veivakararamataki se veidusimaki. E rairai tukuna tale tiko ga o Jisu na kena laurai mai lomalagi e dua na ka vakatubuqoroqoro. (Aisea 13:9-11; Joeli 2:1, 30, 31) Na cava era na cakava na tamata nira raica qori? Era na “yaluma” nira “sega ni kila mera dro vakacava.” (Luke 21:25; Sefa. 1:17) Io, era na vaqara bula o ira na meca ni Matanitu ni Kalou, tekivu vei ira na “tui” yaco sara vei ira na “bobula,” era na ‘cibati ira ena nodra rere nira namaka na veika ena vakarau yaco.’ Ena sega ni dua na vanua mera lai vakaruru kina mera drovaka na cudru ni Tui.—Luke 21:26; 23:30; Vkta. 6:15-17.\n10. (a) Na veilewai cava ena mai cakava o Jisu? (b) Na cava era na cakava na dau tokona na Matanitu ni Kalou kei ira na dau saqata?\n10 Tawasei ni sipi kei na me. Era na raica na meca ni Matanitu ni Kalou e dua na ka ena vakalevutaka nodra yaluma. E tukuna o Jisu: “Era na qai raica na Luve ni tamata ni lako mai ena o ena lewa cecere kei na lagilagi.” (Mari. 13:26) Na ka vakatubuqoroqoro qo e vakaraitaka ni sa mai vakataulewa o Jisu. E vakamatatataka tale o Jisu na veilewai qori ena nona parofisai me baleta na iotioti ni veisiga. Eda na raica qori ena ivakatautauvata ni sipi kei na me. (Wilika Maciu 25:31-33, 46.) Era na tawasei mera “sipi” o ira na dau tokona ena yalodina na Matanitu ni Kalou ra qai “tacake” nira kila nira sa “vakarau vakabulai.” (Luke 21:28) Ena yasana adua, era na tawasei mera “me” o ira na dau saqata na Matanitu ni Kalou ra qai “tavimabu ena vakaisaisa” nira kila nira na “muduki vakadua.”—Maciu 24:30; Vkta. 1:7.\n11. Na cava meda nanuma tiko me baleta na rua na ituvaki sa vakarau yaco?\n11 Ni vakataulewa oti o Jisu ina “veimatanitu kece,” ena tiko tale eso na ka vakasakiti me yaco ni bera na ivalu na Amaketoni. (Maciu 25:32) Eda na dikeva mada e rua na ituvaki ya: Nona ravuravu o Koki, kei na nodra kumuni na lumuti. Nida dikeva na rua na ituvaki qo, meda nanuma tiko ni sega ni tukuna na Vosa ni Kalou na gauna ena vakayacori kina. Ena rawa ni tekivu vakayacori na ikarua ni parofisai ni se bera ni oti na kena imatai.\n12. Na cava ena qai cakava o Setani ni ravuta na Matanitu ni Kalou?\n12 Ravuravu. Ena ravuti ira na ivovo ni lumuti kei na nodra itokani so tale na sipi o Koki mai Mekoki. (Wilika Isikeli 38:2, 11.) Ni kolotaki ga mai lomalagi, sa dau ravuti ira voli na ivovo ni lumuti o Setani. Ia nona via ravuta qo na Matanitu sa vakadeitaki oti, sa iotioti sara ga ni nona vala. (Vkta. 12:7-9, 17) Me tekivu mai na gauna era kumuni kina na lumuti ina ivavakoso vaKarisito, sa saga voli o Setani me vakarusa nodra duavata e vuravura raraba, ia e guce na nona sasaga. (Maciu 13:30) Nira rusa kece na lotu lasu e vuravura qai vo ga o ira na dauveiqaravi ni Kalou, ena vaka ga era “sega ni taqomaki ena bai, ena ilati ni matamata, se na matamata.” Qori sara ga na gauna ena uqeti ira kina na veiliutaki vakatamata o Setani mera ravuti keda na dau tokona na Matanitu ni Kalou.\n13. Ena takoso vakacava o Jiova ena vukudra na nona dauveiqaravi?\n13 E vakamacalataka o Isikeli na ka ena yaco. E tukuna na parofisai me baleti Koki: “O na biuta na nomu yasana mai na vanua yawa ena vualiku, o iko kei na levu na lewe ni veivanua era tokoni iko, era vodo ose kece, na isoqosoqo kaukaua, na mataivalu levu. O na ravuti ira na noqu tamata . . . me vaka na o e ubia na vanua.” (Isik. 38:15, 16) Na cava ena cakava o Jiova ina ravuravu vakarerevaki qo? E kaya o Jiova: “Ena waqa sara ga na noqu cudru levu. . . . Au na kaciva na iseleiwau.” (Isik. 38:18, 21; wilika Sakaraia 2:8.) Ena qai takoso o Jiova ena vukudra na nona dauveiqaravi e vuravura. Qori sara ga na ivalu na Amaketoni.\n14, 15. Na cava na ikarua ni ka ena yaco ni bera ni ravuravu o Setani?\n14 Ni bera nida raica se na taqomaki keda vakacava o Jiova ena Amaketoni, meda vakasamataka mada vakalekaleka e dua tale na ituvaki vakasakiti. Ena yaco qori ena gauna e tekivu kina nona ravuravu o Setani kei na nona takoso o Jiova ena Amaketoni. Eda raica mai na parakaravu 11 ni ikarua ni ituvaki oya na nodra kumuni na ivovo ni lumuti.\n15 Nodra kumuni na lumuti. Erau volatukutukutaka o Maciu kei Marika na ka e tukuna o Jisu me baleti ira na “digitaki,” se lotu vaKarisito lumuti, era okati ena veika ena yaco ni bera ni cabolo na Amaketoni. (Raica na parakaravu e 7.) Ni vakamacalataki nona sa na Tui, e parofisaitaka o Jisu: “Ena qai talai ira na agilosi, ena kumuni ira vata na nona digitaki mai na matanicagi vava, mai na iyalayala kei vuravura ina iyalayala kei lomalagi.” (Mari. 13:27; Maciu 24:31) Na cava e vakaibalebaletaka tiko o Jisu? E sega ni tukuna tiko na iotioti ni nodra dregati na lotu vaKarisito lumuti, ni yaco qori ni bera ni tekivu na veivakararawataki levu. (Vkta. 7:1-3) E vakamacalataka tiko e dua na ka ena yaco donuya na veivakararawataki levu. Koya gona, era na rairai kumuni i lomalagi na ivovo ni lumuti ena gauna sa tekivu ravuti ira na dauveiqaravi ni Kalou o Setani.\n16. Na cava e nodra itavi na lumuti ena Amaketoni?\n16 E veisemati vakacava na nodra kumuni na lumuti kei na Amaketoni? Nida raica na gauna e caka kina na kumukumuni, eda kila nira na tiko kece mai lomalagi na lumuti ni bera ni tekivu na Amaketoni. Ena soli kina vei ira na lewa mera tomani Jisu mera vakayagataka na “ititoko kaukamea” mera vakawabokotaki na meca kece ni Matanitu ni Kalou. (Vkta. 2:26, 27) Era na muri Karisito, na Tui Dauvala, o ira na agilosi kaukaua kei ira na lumuti era sa vakaturi, mera ravuti ira na “mataivalu levu” era via vakawabokotaki keda na dauveiqaravi i Jiova. (Isik. 38:15) Na veiraravui qori sa na tekivu kina na ivalu na Amaketoni!—Vkta. 16:16.\nNa iTinitini ni Veivakararawataki Levu\nTekivu na ivalu na Amaketoni!\n17. Na cava ena yacovi ira na “me” ena Amaketoni?\n17 Vakataulewa. Na Amaketoni e icavacava ni veivakararawataki levu. Ena gauna qori, ena qarava o Jisu e dua tale na itavi. Ena sega wale ga ni Turaganilewa ni “veimatanitu kece,” ia ena nodra Dauveivakamatei na veimatanitu, se o ira kece era lewai mera “me.” (Maciu 25:32, 33) Ena ‘ravuta na veimatanitu’ ena “iseleiwau balavu gata.” O ira kece na vaka na me, tekivu vei ira na “tui” yaco sara vei ira na “bobula,” era na “muduki vakadua.”—Vkta. 19:15, 18; Maciu 25:46.\n18. (a) Sa na veisau vakacava na ituvaki vei ira na “sipi”? (b) Ena vakacavara vakacava o Jisu na nona ravuravu?\n18 Sa na veisau na ka era sotava o ira e lewa o Jisu mera “sipi”! Ena voleka ni veibuturaki sobu na mataivalu levu ni “me” i Setani, ia ena “bula sivia na veivakararawataki levu” e dua na “isoqosoqo levu” ni “sipi” e nanumi nira na sega ni taqomaki tu. (Vkta. 7:9, 14) Ni vakarusa oti o Jisu na meca vakatamata ni Matanitu ni Kalou, sa na qai kolotaki Setani kei na nona timoni ena qara sega ni vakabotona. Era na tu ena dua na ituvaki e vaka na mate, me duanaudolu na yabaki.—Wilika Vakatakila 6:2; 20:1-3.\nEda na Vakarautaki Vakacava?\n19, 20. Eda na muria vakacava na ivakasala ena Aisea 26:20 kei na 30:21?\n19 Eda na vakarautaki keda vakacava ena veika vakatubuqoroqoro sa vakarau yaco? E tukuna ena vica na yabaki sa oti na Vale ni Vakatawa: “Na bula e vakatau ena talairawarawa.” Na cava e bibi kina qori? E tiko na kena isau ena ivakasala i Jiova vei ira na Jiu e Papiloni makawa. A parofisaitaka o Jiova ni na vakarusai o Papiloni, ia na cava mera cakava na dauveiqaravi ni Kalou mera vakarautaki ira kina? E tukuna o Jiova: “Ni lako na noqu tamata, moni curu ina nomuni rumu e loma, ni sogota na nomuni katuba. Moni vunitaki kemuni vakalekaleka me oti mada na veicudruvi.” (Aisea 26:20) Raica mada na vu e vakayagataki: “lako,” “curu,” “sogota,” “vunitaki,” era ivakaro kece. O ira na Jiu era muria na ivakaro ya, era na tiko ga ena nodra vale, mera yawaka na gaunisala era ravuravu kina na sotia. E vakatau gona na nodra bula ena nodra talairawarawa ina ivakasala i Jiova. *\n20 Na cava eda vulica kina? Me vakataki ira na dauveiqaravi ni Kalou ena veigauna sa oti, na noda bula sivia na veika sa vakarau yaco qo e vakatau ena noda talairawarawa ena ivakasala i Jiova. (Aisea 30:21) Na ivakasala qori e vakarautaki ena ivavakoso. Koya gona, me vu dina mai lomada noda talairawarawa ena veidusimaki e vakarautaki tiko mai. (1 Joni 5:3) Ke da cakava qori, ena rawarawa sara noda talairawarawa ena veigauna se bera mai, da qai vakila kina na veitaqomaki ni Tamada o Jiova kei na noda Tui o Jisu. (Sefa. 2:3) Ena veitaqomaki vakalou qori, eda na sarava kina nodra vakarusai vakadua na meca ni Matanitu ni Kalou. Sa na bau guiguilecavi dredre dina!\n^ para. 6 E kena irairai ni nona vakarusai o “Papiloni na Ka Levu” e dusia ga na vakarusai ni isoqosoqo vakalotu, sega ni nodra vakamatei na tamata lotu kece. Koya gona, o ira na tamata lotu era bula sivia na veivakarusai qori, era na rairai vakayawaki ira mai na lotu, me vaka e tukuna na Sakaraia 13:4-6.\n^ para. 19 Raica eso tale na ivakamacala ena ivola Parofisai i Aisea—Me Vakararamataka na Kawatamata I, tabana e 282-283.\nO Vakabauta Dina na Matanitu ni Kalou?\nNa cava e sa cakava na Matanitu ni Kalou e vaqaqacotaka nomu vakabauta?\nNa cava eso na ka ena yaco ena veigauna se bera mai?\nEna taqomaki keda vakacava na noda Tui ni bera ni cabolo na Amaketoni kei na gauna donuya na Amaketoni?\nEda na vakarautaki keda vakacava ena veigauna se bera mai?\nKA ENA YACO ENA VEIGAUNA SE BERA MAI\nNi bera ni vakarusa na Matanitu ni Kalou na kena meca, ena yaco mada eso na ka vakasakiti. E vakaraitaka na Vosa ni Kalou na veika ena yaco\n(Raica na parakaravu e 2)\nGAUNA E SEGA NI KILAI NA KENA DEDE\nSe Bera na Veivakararawataki Levu\nKacivaki na vakacegu kei na sautu\n(1 Ces. 5:2, 3)\n(Raica na parakaravu e 3, 4)\niOtioti ni nodra dregati na ivovo ni lumuti lotu vaKarisito\n(Raica na parakaravu e 15)\nRavuti o lotu\n(Raica na parakaravu e 5, 6)\nVakalekalekataki na ravuravu\n(Maciu 24:21, 22)\n(Raica na parakaravu e 7)\nVeika vakatubuqoroqoro mai lomalagi\n(Raica na parakaravu e 9)\nTawasei na sipi kei na me\n(Raica na parakaravu e 10)\nRavuravu o Koki mai Mekoki\n(Isik. 38:2, 11, 15)\n(Raica na parakaravu e 12-14)\nKumuni i lomalagi na ivovo ni lumuti\niCavacava ni Veivakararawataki Levu\nTala o Jiova na nona Tui me taqomaki ira kece na yalodina\n(Raica na parakaravu e 13, 16-18)\n(Maciu 25:46; Vkta. 16:16)\n(Raica na parakaravu e 16, 17)\nKaukaua me Veivakarusai—‘Jiova na Dauvala Qaqa’\nE rawa vakacava vua na ‘Kalou ni vakacegu’ me vakaitavi ena ivalu vakalou?\nO cei o Koki mai Mekoki e cavuti ena Isikeli?\niMeli iMeli Vakarusai na Meca ni Matanitu ni Kalou


Cava e Kaya na iVolatabu me Baleta na Vakalutu? E Valavala ca na Vakalutu?\nWILIKA ENA VOSA Afrikaans Albanian Alur American Sign Language Amharic Arabic Arabic (Lebanon) Armenian Armenian (West) Azerbaijani Baoule Batak (Toba) Bicol Bislama Brazilian Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch English Estonian Ewe Faroese Finnish Fon French Ga Georgian German German Sign Language Greek Gun Hausa Hebrew Hiligaynon Hindi Hindi (Roman) Hungarian Iban Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kabuverdianu Kachin Kamba Kannada Kazakh Kikuyu Kiluba Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Latvian Lingala Lithuanian Luganda Luo Luvale Malagasy Malawi Sign Language Malay Malayalam Mam Maya Mexican Sign Language Myanmar Ndebele (Zimbabwe) Ndonga Nepali Norwegian Nzema Okpe Oromo Ossetian Pangasinan Papiamento (Curaçao) Persian Peruvian Sign Language Pidgin (West Africa) Polish Polish Sign Language Portuguese (Brazil) Portuguese (Portugal) Punjabi Punjabi (Shahmukhi) Quichua (Imbabura) Rarotongan Romanian Russian Russian Sign Language Réunion Creole Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Spanish Spanish Sign Language Sranantongo Sunda Swahili Swedish Tagalog Tahitian Tajiki Tatar Telugu Tetun Dili Thai Tigrinya Tsonga Turkish Turkmen Twi Tzeltal Tzotzil Ukrainian Urdu Uzbek Uzbek (Roman) Valencian Venda Vietnamese Waray-Waray Welsh Xhosa Yoruba Zapotec (Quiatoni) Zulu vakaViti\nAudio Sala me download kina na katokatoni Cava e Kaya na iVolatabu me Baleta na Vakalutu?\nE sega ni vakaibalebaletaka na iVolatabu na “vakalutu,” ina nona naulu i tuba na gone. Ia e levu na tikinivolatabu e laurai kina na rai ni Kalou me baleta na bula, wili kina na gone se bera ni sucu.\nE isolisoli ni Kalou na bula. (Vakatekivu 9:6; Same 36:9) E ka talei vua na veika bula kece, okati kina na bula ni gone se tiko ena katonigone. Ke dua gona e nakita nona vakamatei na gone se bera ni sucu, e tautauvata ga kei na laba.\nE kaya na Lawa ni Kalou vei ira na Isireli: “Ke ra veimulomulo na tagane, ra qai vakamavoataka e dua na yalewa bukete, mani vakasucudole o koya, ia e sega ni vakavumate na mavoa e yaco, me qai sauma o koya e cala na ka e lavaka vua na wati yalewa, ia me sauma me vaka na nodra lewa na turaganilewa. Ia ke vakavumate na mavoa e yaco, me qai isau ni bula na bula.”—Lako Yani 21:22, 23. *\nTekivu ena gauna cava nona bula e dua?\nEna vosota na Kalou nona vakalutu e dua na tina?\nE cala na vakalutu ke vakaleqai kina o tina se o gone?\nNa Kalou e okata e dua me tamata bula ena gauna ga e kunekunetaki kina. Ena nona Vosa na iVolatabu, e wasoma nona vakatauvatana e dua na gone se bera ni sucu ina tamata bula. Dikeva mada eso na ivakaraitaki ni tautauvata ga nona rai na Kalou me baleta na gone e tiko e ketei tinana, kei na gone sa sucu.\nE uqeti vakalou o Tui Tevita me kaya vua na Kalou: “Na matamuni mada ga e raici au niu se kunekunetaki tiko.” (Same 139:16) O Jiova e okati Tevita me tamata bula ena gauna se bera ni sucu kina.\nNi bera mada ga ni sucu na parofita o Jeremaia, sa kila tu na Kalou ni na solia vua na ilesilesi bibi. E kaya vua na Kalou: “Ni bera niu buli iko ena katonigone, au sa kilai iko, ni bera ni o sucu, au sa vakatabui iko. Au lesi iko mo nodra parofita na veimatanitu.”—Jeremaia 1:5.\nE dauvolai iVolatabu o Luke, e vuniwai tale ga. E vakaibalebaletaka na vosa vaKirisi ni gone e kunekunetaki tiko, ina dua na gone sa sucu.—Luke 1:41; 2:12, 16.\nNa Kalou e rawa ni vosoti ira na vakalutu. Ke ra duavata kei na rai ni Kalou me baleta na bula, e sega ni dodonu me ora na lomadra. “O Jiova sa yalololoma qai dauveinanumi . . . Me vaka na yawa ni icabecabe ni siga mai na idromudromu ni siga, sa biuta vakayawa vei keda o koya na noda cala.” * (Same 103:8-12) O Jiova ena vosoti ira na veivutunitaka mai vu ni lomadra nodra cala makawa, wili kina na vakalutu.—Same 86:5.\nE kaya na iVolatabu ke rivarivabitaki mada ga na bula nei tina se o gone, sega ni ulubale ya ni kena vakayagataki na wainimate se so tale na veiqaravi vakavuniwai me muduki kina na bula ni gone e buketetaki tiko.\nIa vakacava ke yaco e dua na leqa ena gauna ni vakasucu qai vinakati me vakatulewataki me bula o tina se o gone? Rau na vakatulewa sara ga ena ituvaki qori na veiwatini.\n^ para. 3 Eso na ivakadewa ni lawa qori e vakabibitaka ga na ka e yaco vei tina, sega ni gone e tiko e kete i tinana. Ia ena vosa vakaIperiu, e vakaibalebaletaka nona leqa vakacalaka o tina se o gone.\n^ para. 8 E tukuni ena iVolatabu ni yaca ni Kalou o Jiova.—Same 83:18.\niMeli iMeli Cava e Kaya na iVolatabu me Baleta na Vakalutu?\nijwbq wase 162


Osea, chapter 2 of the Fijian Bible - with audio narration\nDou tukuna vei ira na tuakamudou, 'Noqu Tamata,' kei ira na ganemudou, 'Sa basika na loloma.' Ira Na Tamata Ni Kalou Sega Na Yalodina\n2 "Dou vakaroti koya na tinamudou, dou vakaroti koya; ni o koya e sega ni watiqu, me biuta laivi mada o koya na nona dautagane, kei na nona vei butakoci ena maliwa ni sucuna;\n3 Me'u vakailuvawaletaki koya, ka vakaraitaki koya tu, me vaka na siga ka sucu kina, ka solia vua na bula ni dravuisiga, ka tuli koya ena bula ni gogo ka matemate, ka me dau tarai koya tu na karamaca ni sega na wai.\n4 "Au na sega ni lomani ira na luvena, ni ra sa luve ni dautagane.\n5 Ni sa dau ia na dautagane o tinadra; sa ia nai valavala e veivakamaduataki o koya ka kunekunetaki, ni sa tukuna o koya, 'Au na lakovi ira tale na noqu veilasa makawa, o ira ka dau solia vei au na kequ madrai kei na mequ wai, na noqui tutuvi vuti ni sipi kei na noqu lineni, na noqu waiwai kei na mequ gunu.'\n6 "O koya oqo, raica au na latia kina na nomu sala ena soni, ka sogolati koya kina, me sega ni kunea rawa na nona gaunisala.\n7 Ena cici muri ira na nona veilasa makawa, ia ka na sega ni toboki ira rawa, io, ena vakasaqarai ira, ka sega ni kunei ira. Ena qai tukuna o koya, 'Au na ia ka lesu tale vua na watiqu e liu, ni vinaka cake sara na noqu tiko kei koya e liu, mai na noqu bula oqo.'\n8 E sega ni kila o koya, ni sai au ka solia vua na sila, na waini vou, kei na waiwai, ka vakalevutaka vua na siliva, kei na koula O ka ra la'ki vakayagataka vei Peali.\n9 "O koya oqo au na lesu mai ka taura tani na noqu sila ena kena gauna, kei na noqu waini vou ena kena gauna, ka kauta tani na noqui tutuvi vuti ni sipi, kei na noqu lineni, o koya ka ubi tiko kina na nona luvaiwale.\n10 Oqo au na vakaraitaka na nona seseraurau e matadra na nona veilasa makawa, ena sega tale ni dua mena kaliraki koya tani mai ena ligaqu.\n11 Au na vakaotia kecega na noda marau, kei na noda Solevu, nona vula vou, nona Siga ni VakaceceguOkei na noda Solevu tabu kecega.\n12 "Au na vakarusa na nona veivaini, kei na nona veilolo, ni sa dau tukuna o koya, 'Oqo na kequi sau era a solia vei au noqu veilasa e liu, au na vakatubura kina na kau me veikau, era na lako mai na manumanu kila ka kania.\n13 Au na cudruvaka talega vua na nona dau vakama tiko na ka boi vinaka vei Peali. Ka dau vakaiukuukutaki koya ena mama ni ucuna, kei na nona ka ni ukuuku, ka muri ira na nona veilasa; Ia sa guilecavi au," sa tukuna o Jiova.\n14 "O koya oqo, raica, au na rawai koya, ka kauti koya kina vanua dravuisiga, ka vosa vakayalovinaka vua.\n15 Au na solia lesu vua na nona veiloga ni vaini mai kea, kei na buca taucoko o Akori, me dolavi kina vua na katuba me raica, ni sa tu na ka me nuinui kina; ena laga sere mai kea o koya, me vaka nona gauna ni se goneyalewa kina, ka vaka ena gauna ka lako cake mai kina o koya mai na vanua o Ijipita.\n16 "Ni sa qai yaco mai, na siga dina o ya," sa tukuna o Jiova, "O na kacivi au kina, 'I na watiqu,' ka sega ni o na kacivi tale, 'Noqu Turaga,'\n17 Au na kauta tani mai na gusuna na veiyaca kece i Peali, ena sega tale ni nanumi tu na yacadra.\n18 Ena siga o ya au na ia na veiyalayalati kei ira vata kei na manumanu kila ni vanua, kei na manumanu vuka, kei na ka sa qasi voli ena qele. Au na vakavurumemeataka vaka lalai mai na vanua, na dakai kei nai seleiwau ni valu, me rawa ni ra davo tu ena vakacegu.\n19 "Au na tauri iko mo watiqu ka sega ni mudu; Io, au na tauri iko mo noqu ena yalododonu, kei na lewa dodonu, kei na yalovinaka, kei na yalololoma;\n20 Au na tauri iko mo noqu ena lomadina, o na qai kilai Jiova.\n21 "Ena yaco ena siga o ya ni'u na rogo yani:" sa tukuna o Jiova, "Au na rogo yani vaka ki na lomalagi, o ira era na rogo vaka ki vuravura.\n22 O vuravura ena rogo vata mai kei na sila, kei na waitui vou, kei na waiwai; o Jesirieli ena rogoca talega.\n23 Au na kaburaka e vuravura na ka me nona, au na lomani koya ni sa sega ni lomani; Au na qai tukuna vei ira na sega ni noqu tamata, 'Oi kemudou na noqu tamata!' Era na qai tukuna, 'Oi kemuni na noqu Kalou!'"


iTalanoa ni Nona Bula: Keirau Vulica me Keirau Cakava na ka e Vinakata o Jiova | Kathleen Logan\nWILIKA ENA VOSA Abua Acholi Afrikaans Aja Akha Albanian Altai Alur American Sign Language Amharic Amis Arabic Armenian Armenian (West) Assamese Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Finnish Fon French Ga Garifuna Georgian German Gitonga Gokana Greek Greenlandic Guadeloupean Creole Guarani Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italian Sign Language Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lendu Lenje Lhukonzo Liberian English Lingala Lithuanian Lolo Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicobarese Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Phimbi Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Taabwa Tagalog Tahitian Tajiki Talian Tamil Tamil (Roman) Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zande Zapotec (Isthmus) Zulu vakaViti\nKeirau Vulica me Keirau Cakava na ka e Vinakata o Jiova\nTALANOATAKA O KATHLEEN LOGAN\nNI OTI na cagilaba, dua na ka na kui ni uciwai qai damu ena levu ni soso, e kuitaki mada ga na vatu lelevu. Keirau via takoso i tai, ia sa vakacacani tu na wavu. Au rere sara ga kei na watiqu o Harvey, e rere tale ga na dauvakadewa vosa vakaAmis keitou veitomani tiko. Dua na ka nodra lomaleqa na mataveitacini era wanonovi keitou tu mai tai, ni keitou sa takoso yani. Keirau draivataka mada neirau motoka me usani ena dua na lori levu. E takoso na lori qori ena uciwai, e sega mada ga na dali kei na jeini me vesu vinaka kina na motoka. E taura toka na gauna, ia keirau sa masu tiko ga vei Jiova me yacova ni keirau yaco i tai. Qori na yabaki 1971. Keirau a tiko ena baravi ena tokalau kei Taiwan, e vica vata na udolu na maile mai na neirau vanua. Qo na italanoa ni neirau bula.\nVULICA ME KEIRAU LOMANI JIOVA\nEratou lewe va na veitacini tagane, e qase duadua o Harvey. Eratou mai kila vakavuvale na dina e Midland Junction, ena ra kei Ositerelia, donuya na gauna ni leqa vakailavo ena veiyabaki ni 1930. E lomani Jiova vakalevu o Harvey qai papitaiso ni yabaki 14. E vulica me dau ciqoma na itavi e lesi vua ena ivavakoso. Dua na gauna ni se gone, e sega ni via wilika Na Vale ni Vakatawa ena soqoni, e nanuma ni na sega ni qarava vinaka. Na ka e kaya e dua na tacida e veisautaka sara ga na nona rai, e kaya na tacida qori, “Ni kerei iko e dua ena isoqosoqo i Jiova mo cakava e dua na ka, e vakabauta ni o rawa ni cakava!”—2 Kor. 3:5.\nAu vulica na ka dina e Igiladi, o tinaqu tale ga kei na tuakaqu yalewa. A sega ni taleitaka o tamaqu, ia toso na gauna sa qai ciqoma na ka dina. Au papitaiso niu yabaki ciwa, a sega ni taleitaka qori o ta. E noqu isausau meu painia, toso na gauna meu daukaulotu. E kaya o tamaqu niu na qai rawa ga ni painia niu sa yabaki 21. Sa rui dede tale vei au qori. Niu yabaki 16, e vakadonuya o tamaqu meu toki i Ositerelia vei tuakaqu yalewa, e toki ena vanua qori. Au qai painia niu sa yabaki 18.\nNeirau vakamau ena 1951\nAu sotavi Harvey niu tiko e Ositerelia. Keirau vinakata ruarua me keirau daukaulotu. Keirau vakamau ena 1951. Ni oti neirau veiqaravi vakapainia me rua na yabaki, e kerei o Harvey me veiqaravi vakaivakatawa ni tabacakacaka, au tomani koya ena nona veisiko. Keirau veiqaravi ena dua na iwase levu ni vanua ena ra kei Ositerelia, levu gona na gauna keirau na draiva tiko ena vanua yawa e dravuisiga.\nRAWATI NA KA KEIRAU VINAKATA\nTuvaitutu e Kiliati ena Yankee Stadium ena 1955\nEna 1954, keirau sureti ena ika25 ni kalasi e Kiliati. Keirau kila ni sa na voleka me keirau daukaulotu, na ka keirau dau vinakata tu. Keirau vodo waqa i Niu Yoka, e tekivu sara na vuli, e titobu dina na ka e vulici me baleta na iVolatabu. A vinakati tale ga e Kiliati me keirau vulica na vosa vakaSipeni, e sega ni rawarawa qori vei Harvey ni dau dredre me cavuta na matanivola na r.\nNi caka tiko na vuli, era kaya na dauniveivakavulici ni rawa ni keimami vuli vosa vakaJapani ke keimami vinakata me keimami veiqaravi e Japani. Keirau nanuma me lewa ga mai na isoqosoqo na neirau ilesilesi. E qai kila o Albert Schroeder, e dua na dauniveivakavulici e Kiliati ni keirau sega ni vola na yaca i keirau. E kaya: “Drau vakasamataka tale mada.” Ni sega ni veisau neirau rai, e kaya o Brother Schroeder: “Keitou sa nanuma na dauniveivakavulici mo drau sa volai tale ga. Saga mada mo drau vulica na vosa vakaJapani.” E rawarawa sara vei Harvey na vuli vosa vakaJapani.\nKeirau yaco i Japani ena 1955, se qai 500 ga na dautukutuku ena gauna qori. A yabaki 26 tiko o Harvey, au yabaki 24. Keirau lesi ena siti o Kobe, qai veiqaravi kina me va na yabaki. E qai lesi tale o Harvey me ivakatawa ni tabacakacaka, me keirau veiqaravi volekata na siti o Nagoya. Keirau taleitaka neirau ilesilesi, ira na mataveitacini, na kakana, kei na irairai ni vanua. Sega ni dede, e vinakata o Jiova me keirau qarava e dua tale na ilesilesi.\nSEGA NI RAWARAWA NA ILESILESI VOU\nKeirau kei na vica na daukaulotu e Kobe, Japani, ena 1957\nOti e tolu na yabaki neirau veisiko, e kerea na valenivolavola ni tabana e Japani ke rawa ni keirau gole i Taiwan, ena vanua era tiko kina yavusa na Amis. E basika e keri na vukitani, qai vinakati mai Taiwan me gole yani e dua na tacida e vosa vakaJapani, me veivuke ena wali ni ituvaki qori. * E dredre dina neirau vakatulewa ni keirau marautaka tiko neirau veiqaravi e Japani. Ia e sega ni dau via vakasega o Harvey ena dua na ilesilesi, keirau mani vakadonuya.\nKeirau yaco yani e Taiwan ena Noveba 1962. Se qai 2,271 ga na dautukutuku ena gauna qori, levu era lewe ni yavusa na Amis. A vinakati me keirau vulica mada e liu na vosa vakaJaina. E dua tiko ga neirau ivolanivuli, e sega ni kila na vosa vakavalagi o neirau qasenivuli, ia keirau vulica rawa na vosa vakaJaina.\nNi keirau yaco yani e Taiwan, e lesi o Harvey me liutaka na cakacaka ena yalava ni valenivolavola ni tabana. E valenivolavola lailai toka ga, e rawa gona ni qarava o Harvey nona itavi ena valenivolavola, me veivuke tale ga vei ira na tacida vosa vakaAmis ena tolu na macawa ena dua na vula. E veiqaravi tale ga vakaivakatawa ni tikina ena so na gauna, e dau vunau gona ena noda soqo. E rawa ni vunau vakaJapani, era na kila na tacida vosa vakaAmis na ka e tukuna. Ia e vakarota na matanitu me dau caka ga na lotu ena vosa vakaJaina. E se sega ni kila vinaka o Harvey na vosa qori, ia e vunau rawa ena vosa vakaJaina, e qai vakadewa e dua na tacida ena vosa vakaAmis.\nE muri tiko e Taiwan na lawa ni mataivalu ena gauna ya, e dau vinakati gona na veivakadonui ni matanitu ni caka noda soqo. E dau dredre na kena soli mai na ivolatara, ra qai dau lokuyara na ovisa ena kena vakarautaki. Ke se sega ga ni soli mai na ivolatara ena macawa ni soqo, ena dabe tiko ena siteseni ni ovisa o Harvey me yacova nira solia mai. Era dau madua na ovisa ni wawa balavu tu e dua na kai vanuatani, era dau mani solia totolo mai na ivolatara.\nIMATAI NI ULUNIVANUA MEU CABETA\nTakosovi na uciwai mamatia ena cakacaka vakavunau e Taiwan\nEna veimacawa keirau dau maliwai ira na mataveitacini, keirau dau taubale me dua na aua se sivia, keirau na cabeta na veiulunivanua, takoso tale ga ena uciwai. Au nanuma sara na imatai ni ulunivanua meu cabeta. Ni keitou katalau oti ga keitou vodo sara ena basi ni veimama ni lima me keitou gole ena dua na koro tu yawa, keitou qai taubale takoso ena dua na uciwai raba, oti keitou cabeta e dua na ulunivanua. Dua na ka na kena cere, sa dau voleka ga ni tara tale mai na mataqu na yava i koya e liu tiko vei au.\nEratou cakacaka vakavunau vata kei Harvey eso na tacida ena mataka qori, au lai vunau ena dua na korolailai era vosa vakaJapani. Ena rauta na dua na kaloko, au sa malumalumu mai niu se sega tu ni kana me vica vata na aua. Niu qai sotavi Harvey, sa sega ni qai dua na tacida e tomani koya tiko. Ni soli mekesini tiko, e soli mai vua e tolu na yaloka droka. E vakaraitaka sara vei au na kena icakacaka ni vaqarataka na muana ruarua, meu qai domica. Au kila ni na sega ni kana vinaka, ia au tovolea e dua. O cei e qai kania na ikatolu ni yaloka? Au kania o yau, ni sega ni vinakata o Harvey me colati au ni keirau siro mai na ulunivanua keu mani rebo ena levu ni noqu viakana.\nSISILI E TUBA\nE vou vei keirau e dua na ituvaki ena dua na soqo ni tabacakacaka. Keirau a tiko ena nona vale e dua na tacida volekata na Vale ni Soqoni. Era dau raica sara vakabibi na Amis na sisili, e mani vakarautaka mai na wati ivakatawa ni tabacakacaka na ka me keirau sili kina. A osooso tiko o Harvey mani kaya meu sili e liu. A soli mai e dua na vokete wai batabata, dua na vokete wai katakata, kei na dua na beseni lala. Au kurabui ni lai biuta tu ena yasa ni vale, era na raica vinaka sara tu ga mai na tacida era veivuke tiko Vale ni Soqoni ena kena vakarautaki na soqo ni tabacakacaka. Au taroga vua na wati ivakatawa ni tabacakacaka ke tiko e dua na ilatilati. E qai kauta tu mai e dua na laca palasitika e rawarawa na rai basika. Au nanuma meu sa lai sili ena dakunivale ni butobuto toka, ia era levu tu kina na ga, era dau veitoki mai na bai nida volekata yani. Au kaya: ‘Era osooso sara tu ga na mataveitacini, era na sega ni kauaitaka noqu sisili. Ena veibeci sara keu sega ni sili. Mai, sa sili ga yani!’ Au sisili sara.\nE kila o Harvey ni vakadredretaka tiko nodra toso vakayalo na tacida vosa vakaAmis nodra sega ni kila na wilivola, se sega tale ga ni dua noda ivola ena vosa qori. Ena gauna ya, se qai tekivu volai tiko na vosa vakaAmis ena matanivola vakaRoma, e vinaka gona mera vakavulici na tacida mera wilika nodra vosa. E ka ni sasaga toka, ia era vulica rawa qori na tacida. Sa qai tiko na ivola ena vosa vakaAmis ena veiyabaki ni 1960, e tabaki tale ga Na Vale ni Vakatawa vakaAmis ena 1968.\nE vakatabuya na matanitu na ivola kece e sega ni vakaJaina. E mani muri eso na iwalewale me tabaki kina Na Vale ni Vakatawa vakaAmis. Kena ivakaraitaki, dua na gauna a vakayagataki tiko e rua na vosa ena ilavelave ni Vale ni Vakatawa, na vosa vakaJaina na Mandarin kei na vosa vakaAmis. Ke mani dua e vaqaqa, ena nanumi ga nira vakavulici tiko na lewenivanua ena vosa vakaJaina. Tekivu mai na gauna qori, sa vakarautaka na isoqosoqo e levu sara na ivola vakaAmis mera vulica kina na lewenivanua na ka dina ena iVolatabu.—Caka. 10:34, 35.\nGAUNA NI VEIVAKASAVASAVATAKI\nEna veiyabaki ni 1960 kei na 1970, era sega ni muria na ivakatagedegede i Jiova e levu na tacida vosa vakaAmis. E sega ni matata vei ira na ivakavuvuli vakaivolatabu, eso era veiyacovi tawadodonu, mateni, kana tavako kei na betel nut. E sikova e levu na ivavakoso o Harvey me vukei ira na tacida mera kila na rai nei Jiova. E dua gona na veisiko qori e vakamacalataki ena itekitekivu ni italanoa qo.\nEra yalorawarawa na tacida yalomalumalumu mera veisau, ia ka ni rarawa ni levu era sega ni cakava qori. Ena loma ni 20 na yabaki, e lutu sara ga na iwiliwili ni dautukutuku mai na 2,450 ina 900, e veivakayalolailaitaki sara ga. Ia keimami kila ni o Jiova ena sega ni vakalougatataka na isoqosoqo e dukadukali. (2 Kor. 7:1) Toso na gauna, sa qai oti yani na ivakarau dukadukali qori. Nikua sa sivia ni 11,000 na dautukutuku e Taiwan, e rawati ga qori ena veivakalougatataki i Jiova.\nTekivu mai na veiyabaki ni 1980, keirau raica nodra toso vakayalo na ivavakoso era vosa vakaAmis, e rawa gona ni veivuke vakalevu o Harvey ena yalava vosa vakaJaina. Dua na ka nona marau ni vukea na watidra eso na tacida yalewa mera mai qaravi Jiova. Au nanuma lesu na levu ni nona marau ni masu e dua vei ira na tagane qori ena imatai ni gauna vei Jiova. Au marau tale ga niu vukea e levu na yalomalumalumu mera mai qaravi Jiova. Kena ivakaraitaki, au marautaka nodrau gole mai e dua na veiganeni me keitou veiqaravi vata ena Peceli e Taiwan. Au vakavulici tinadrau ena iVolatabu.\nNA O NI RARAWA\nAu sa dawai tu ena gauna qo. A mai takali o Harvey ena Janueri 1, 2010, ni oti e 59 na yabaki neirau vakamau, e tauvi koya na kenisa. A veiqaravi tu vakatabakidua me rauta ni 60 na yabaki! Au dau vakananumi koya vakalevu. Ia au marautaka noqu tokoni koya tu ena itekitekivu ni cakacaka ena rua na vanua. Keirau vulica rawa e rua na vosa vakaEsia dredre, lai kila sara o Harvey na kena ivolavolai.\nOti e vica na yabaki e vakatulewataka na iLawalawa Dauvakatulewa meu sa lesu i Ositerelia, niu sa yacova tiko yani na bula vaqase. Au kaya ga, ‘Au sega ni via biuti Taiwan.’ Ia e vakavulici au o Harvey meu kua ni dau vakasega ena ka e vinakata na isoqosoqo i Jiova, au mani lesu i Ositerelia. Au sa qai kila na yaga ni noqu cakava qori.\nMarau niu vosa vakaJapani, vakaJaina tale ga niu veivakasarasarataki e Peceli\nEna gauna qo, au veiqaravi ena valenivolavola ni tabana e Ositerelia ena loma ni macawa, au veiqaravi ena ivavakoso ena muanimacawa. Au marau niu vosa vakaJapani, vakaJaina tale ga niu veivakasarasarataki e Peceli. Au nanamaki tu ena siga yalataki ni veivakaturi, niu kila ni na sega ni guilecavi Harvey o Jiova, e dau cakava tu ga na ka e vinakata.—Joni 5:28, 29.\n^ para. 14 E vosa ni vanua e Taiwan na vosa vakaJaina, e dau vakayagataki tu na vosa vakaJapani me vicasagavulu na yabaki. E levu gona na yavusa e Taiwan era se vosa tu ga vakaJapani.\niMeli iMeli Keirau Vulica me Keirau Cakava na ka e Vinakata o Jiova\nw21 Janueri t. 26-30


Vuna Eda Vakananuma Kina na iVakayakavi ni Turaga | Vulici\nNa Vale ni Vakatawa (iTabataba e Vulici) | Janueri 2015\nWILIKA ENA VOSA Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kamba Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Krio Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe (North Central) Mizo Mongolian Ndebele Ndebele (Zimbabwe) Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Quechua (Cuzco) Quichua (Imbabura) Romanian Runyankore Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu vakaViti\nVuna Eda Vakananuma Kina na iVakayakavi ni Turaga\n“Dou dau cakava qo mo dou vakananumi au kina.”—1 KOR. 11:24.\nO NA SAUMA VAKACAVA?\nNa cava meda vakananuma kina na iVakayakavi ni Turaga?\nNa cava e vakayagataki ena iVakananumi, na cava na kena ibalebale?\nMeda raica vakacava na lotu vaKarisito na noda inuinui soli vakalou?\n1, 2. Na cava e cakava o Jisu ena yakavi ni 14 ni Naisani, 33 G.V.? (Raica na iyaloyalo e cake.)\nSA BOGI na vanua ena 14 Naisani, 33 G.V., e taucoko tu na vula e Jerusalemi, ia e sega ni ramase. Ratou sa solevutaka oti na Lakosivia o Jisu kei ratou na nona tisaipeli, e vakananumi kina na nodra sereki mai na veivakabobulataki na Isireli mai Ijipita ena 15 na senitiuri yani e liu. E qai tauyavutaka o Jisu e dua na ivakayakavi bibi kei ratou na 11 na nona yapositolo yalodina me vakananumi kina na nona mate ni bera ni cava na siga qori. *—Maciu 26:1, 2.\n2 E masu o Jisu qai solia vei ratou na yapositolo na madrai sega ni vakaleveni, e kaya: “Dou taura, dou kania.” E taura na bilo waini, e masu tale qai kaya: “Dou gunu kece kina.” (Maciu 26:26, 27) Ena sega ni solia vei ratou o Jisu eso tale na kakana, ia e levu tale na ka ena tukuna vei ratou na nona imuri yalodina ena bogi vakairogorogo qo.\n3. Na taro cava ena veivosakitaki ena ulutaga qo?\n3 Na ka e cakava ena bogi ya o Jisu e tauyavutaka kina na iVakananumi ni nona mate, e kilai tale ga me “ivakayakavi ni Turaga.” (1 Kor. 11:20) Eso era na rairai taroga: Na cava me vakananumi kina na mate i Jisu? Na cava na ibalebale ni madrai kei na waini? Eda na vakavakarau vakacava ena iVakananumi? O cei ena kania na madrai, ena gunuva tale ga na waini? Na cava na nodra rai na lotu vaKarisito me baleta na nodra inuinui e tukuni ena iVolatabu?\nVUNA EDA VAKANANUMA KINA NA MATE I JISU\n4. Na cava e rawati ena nona mate o Jisu?\n4 Eda sucukaya mai na ivalavala ca kei na mate nida kawa i Atama. (Roma 5:12) E sega ni dua na tamata ivalavala ca e rawa ni solia vua na Kalou na kena ivoli se na kedra ivoli eso tale. (Same 49:6-9) Ia nona mate o Jisu e rawa kina ni sauma na ivoli duadua ga e vakadonui, oya na yagona uasivi kei na nona dra e vakadavei. Ni cabora vua na Kalou na yaga ni nona isoro, e rawa kina nida vakabulai mai na ivalavala ca kei na mate da qai rawata na isolisoli ni bula tawamudu.—Roma 6:23; 1 Kor. 15:21, 22.\n5. (a) Eda kila vakacava ni rau lomana na kawatamata na Kalou kei Karisito? (b) Na cava meda tiko kina ena ivakananumi ni mate i Jisu?\n5 Na ivoli e ivakadinadina ni lomana na kawatamata na Kalou. (Joni 3:16) E vakaraitaka tale ga o Jisu ni lomani keda ena vuku ni nona isoro. Ni se bula tu mai lomalagi e vakatokai me “matai daucakacaka” ni Kalou, e “daumarautaki ira na luve ni tamata”! (Vkai. 8:30, 31) Na noda vakavinavinakataka na Kalou kei na Luvena ena uqeti keda meda tiko ena ivakananumi ni mate i Jisu, eda na muria kina na ivakaro: “Dou dau cakava qo mo dou vakananumi au kina.”—1 Kor. 11:23-25.\nIBALEBALE NI MADRAI KEI NA WAINI\n6. Meda raica vakacava na madrai kei na waini ena iVakananumi?\n6 Ni tauyavutaka na iVakananumi o Jisu, e sega ni vukica vakacakamana na madrai me yagona kei na waini me nona dra. Ia e kaya me baleta na madrai: “Qo e vakaibalebaletaka na yagoqu.” E kaya me baleta na waini: “Qo e vakaibalebaletaka na noqu ‘dra ni veiyalayalati,’ ena vakadavei ena vukudra e lewe levu.” (Mari. 14:22-24) Na madrai gona kei na waini e ivakatakarakara ga.\n7. Na cava e vakatakarakarataka na madrai ena iVakananumi?\n7 Ena solevu bibi oya ena 33 G.V., e vakayagataka o Jisu na ivovo ni madrai sega ni vakaleveni mai na kanavata ni Lakosivia. (Lako 12:8) E cavuti ena iVolatabu ena so na gauna na leveni me dusia na ka e ca se na ivalavala ca. (Maciu 16:6, 11, 12; Luke 12:1) E veiganiti gona nona vakayagataka o Jisu na madrai sega ni vakaleveni ni vakatakarakarataka vinaka na yagona uasivi. (Iper. 7:26) E vakayagataki gona na madrai va qo ena iVakananumi.\n8. Na cava e vakatakarakarataka na bilo waini ena iVakananumi?\n8 Na waini e vakayagataka o Jisu ena 14 ni Naisani, 33 G.V., e vakatakarakarataka na nona dra, me vaka ga na bilo waini ena iVakananumi ena gauna qo. E vakadavei na nona dra e Kolikoca ena taudaku kei Jerusalemi me ‘vosoti kina na ivalavala ca.’ (Maciu 26:28; 27:33) Na madrai kei na waini ena iVakananumi e vakatakarakarataka na isoro talei i Jisu e cabori ena vukudra na kawatamata da qai vakavinavinakataka qori. E bibi gona meda vakavakarau kece ena iVakayakavi ni Turaga e veiyabaki.\nSALA MEDA VAKAVAKARAU KINA\n9. (a) Na cava e bibi kina meda muria na ituvatuva ni wili iVolatabu ena iVakananumi? (b) Na cava o nanuma me baleta na ivoli?\n9 Nida muria na ituvatuva ni wili iVolatabu me baleta na iVakananumi ena ivola Dikeva na iVolatabu e Veisiga, eda rawa ni vakananuma vakatitobu na ka e cakava o Jisu ni bera nona mate. Qo ena vukei keda meda vakarautaka na lomada ina iVakayakavi ni Turaga. * “Keitou dau vakanamata ina iVakananumi,” e vola e dua na tacida yalewa. “E talei tiko ga ena veiyabaki. Au nanuma lesu niu duri tu ena valenimate . . . au vakavinavinakataka sara ga na ivoli niu raici tamaqu. . . . Au kila vinaka na kena tikinivolatabu, au rawa tale ga ni vakamacalataka! Ia ni sa qai tarai au na mate nei tamaqu, au marautaka dina na veika eda na rawata ena vuku ni ivoli talei oya.” Nida vakavakarau ena iVakananumi, e bibi meda vakasamataka na sala e sereki keda kina na isoro i Jisu mai na revurevu ni ivalavala ca kei na mate.\nVakayagataka na ivukevuke e tu mo vakarautaka kina na lomamu ena iVakananumi (Raica na parakaravu 9)\n10. Na cava ena rairai okati ena noda vakavakarau ena iVakananumi?\n10 Noda vakavakarau ena iVakananumi e rawa ni okati kina noda lalawataka meda vakarabailevutaka na noda cakacaka vakaitalatala, de dua meda painia veivuke ena gauna ni iVakananumi. Nida sureti ira na vuli iVolatabu kei na so tale ina iVakayakavi ni Turaga, eda na marau nida tukuna yani na veika me baleta na Kalou, na Luvena, kei na veivakalougatataki e waraki ira tu na vakamarautaki Jiova ra qai vakacaucautaki koya.—Same 148:12, 13.\n11. E veibeci vakacava nodra vakayagataka na madrai kei na waini ni iVakananumi eso mai Korinica?\n11 Ni o vakavakarau ena iVakayakavi ni Turaga, vakasamataka na ka e vola na yapositolo o Paula ina ivavakoso vaKarisito e Korinica. (Wilika 1 Korinica 11:27-34.) E dusia o Paula ni o koya e kania na madrai qai gunu mai na bilo ena dela ni veibeci e “cala ena ka e baleta na yago kei na dra ni Turaga,” o Jisu Karisito. E dodonu vei koya e lumuti me “dikevi koya mada e liu” ni bera ni vakayagataka na madrai kei na waini. Ke sega ena “lewai ena nona kana kei na nona gunu.” Ni sega ni kilikili na nodra ivalavala e Korinica, e levu era “malumalumu ra qai tauvimate . . . e levu era sa mate sara [vakayalo].” Kena irairai ni so era kana qai gunu vakasivia ni bera se ni vakacagau tiko na iVakananumi, e nunu kina nodra vakasama ra qai moce vakayalo. Nodra vakayagataka ena veibeci na madrai kei na waini e sega ni vakadonui ira kina na Kalou.\n12. (a) E vakatauvatana ina cava o Paula na iVakananumi? E veivakadreti vakacava o Paula vei ira na vakayagataka na madrai kei na waini? (b) Na cava me cakava na lumuti e valavala ca bibi?\n12 E vakatauvatana o Paula na iVakananumi ina kanavata, e vakadreti ira na vakayagataka na madrai kei na waini: “Oni sega ni gunu rawa ena bilo i Jiova kei na nodra bilo na timoni; oni sega ni kana rawa e ‘na teveli i Jiova’ kei na nodra teveli na timoni.” (1 Kor. 10:16-21) Ke valavala ca bibi o koya e vakayagataka na madrai kei na waini ena iVakayakavi ni Turaga, me qara na veivuke vakayalo. (Wilika Jemesa 5:14-16.) Ke “vuataka na vua ni veivutuni” o koya na lumuti qori, e sega ni beca na isoro i Jisu ni vakayagataka na madrai kei na waini ni iVakananumi.—Luke 3:8.\n13. Na cava e bibi kina meda masulaka na noda inuinui soli vakalou?\n13 Nida vakavakarau ena iVakananumi, ena vinaka meda vakasamataka da qai masulaka na noda inuinui soli vakalou. Ena sega ni via beca na isoro i Jisu e dua na dauveiqaravi i Jiova e imuri yalodina tale ga i Luvena, me vakayagataka na madrai kei na waini ni iVakananumi ni sega ni vakadeitaka ni lotu vaKarisito lumuti. Ena kila vakacava e dua ni rawa ni vakayagataka na madrai kei na waini?\nO CEI ME VAKAYAGATAKA?\n14. Na cava era cakava ena iVakananumi o ira na vauci ena veiyalayalati vou?\n14 O ira na vakadonui mera vakayagataka na madrai kei na waini ni iVakananumi era vakadeitaka sara ga nira vauci ena veiyalayalati vou. E kaya o Jisu me baleta na waini: “Na bilo qo e vakaibalebaletaka na veiyalayalati vou e vakadeitaki ena noqu dra.” (1 Kor. 11:25) E parofisaitaka na Kalou ena gusu i Jeremaia ni na cakava e dua na veiyalayalati vou e duidui mai na veiyalayalati ni Lawa e vakayacora kei ira na Isireli. (Wilika Jeremaia 31:31-34.) E cakava na Kalou na veiyalayalati vou kei ira na Isireli vakayalo. (Kala. 6:15, 16) E ivakadei ni veiyalayalati qo na isoro i Karisito, qai vakavatukanataki ena nona dra e vakadavei. (Luke 22:20) O Jisu e Dauveisorovaki ni veiyalayalati vou, ra qai vakaivotavota mai lomalagi o ira na lumuti yalodina era vauci ena veiyalayalati qori.—Iper. 8:6; 9:15.\n15. O cei era vauci ena veiyalayalati ni Matanitu? Na itavi lavotaki cava ena lesi vei ira ke ra yalodina?\n15 O ira na vakadonui mera vakayagataka na madrai kei na waini ni iVakananumi era kila nira vauci ena veiyalayalati ni Matanitu. (Wilika Luke 12:32.) Era na veiliutaki vata kei Jisu e lomalagi na nona imuri lumuti, era yalodina vua nira rarawa vata kei koya. (Fpai. 3:10) Nira vauci ena veiyalayalati ni Matanitu na lumuti yalodina, era na veiliutaki kina vakatui kei Karisito e lomalagi me tawamudu. (Vkta. 22:5) E vakadonui mera vakayagataka o ira qori na madrai kei na waini ena iVakayakavi ni Turaga.\n16. Vakamacalataka vakalekaleka na ibalebale ni Roma 8:15-17.\n16 O ira ga e vakadeitaka vei ira na yalo tabu nira luve ni Kalou e dodonu mera vakayagataka na madrai kei na waini ena iVakananumi. (Wilika Roma 8:15-17.) E vakayagataka o Paula na vosa vakaArame na “Apa,” e kena ibalebale “I Tamada!” Ena rairai vakayagataka na vosa qo e dua na gone ni kacivi tamana, e vosa ni veivakademeni kei na vakarokoroko. O ira na sobuti ena yalo tabu ‘era sa ciqomi mera luve’ ni Kalou, mera luvena vakayalo. Na yalo tabu e vakadeitaka e lomadra na lumuti nira luvena vakayalo na Kalou. Sega ni kena ibalebale qo nira sega ni via bula e vuravura. Era vakadeitaka nira na veiliutaki vata kei Jisu ena Matanitu vakalomalagi ke ra yalodina me yacova na mate. Nikua era se bula tiko na ivovo ni 144,000 na imuri i Karisito, ‘e lumuti ira o Jiova na yalosavasava.’ (1 Joni 2:20; Vkta. 14:1) E vakavuna na yalo tabu mera kacivaka, “Apa, Tamada!” E talei dina nodra veiwekani kei na Kalou!\nMARAUTAKA NOMU INUINUI E YAVUTAKI ENA IVOLATABU\n17. Na cava na nodra inuinui na lumuti? Era raica vakacava na nodra inuinui?\n17 Ke o lotu vaKarisito lumuti, e tiki bibi ni nomu masu na inuinui vakalomalagi. Ni cavuti ena iVolatabu ni “musuki” e dua vua na Taganevou vakalomalagi o Jisu Karisito, o vakaibalebaletaka ya vei iko, o vakanamata mo lewe ni ilawalawa ni “yalewavou” i Karisito. (2 Kor. 11:2; Joni 3:27-29; Vkta. 21:2, 9-14) Ni vakaraitaka na Kalou ena nona Vosa ni lomani ira na luvena vakayalo, o kaya, “Oya o yau.” Ni dusimaki ira na luvena lumuti o Jiova ena nona Vosa, e uqeti iko na yalo tabu mo talairawarawa, o tukuna e lomamu, “Qori e baleti au.” Na yalo tabu ni Kalou e vakadeitaka e lomamu ni nomu inuinui na bula e lomalagi.\n18. Na cava na nodra inuinui na ‘so tale na sipi’? Era raica vakacava na nodra inuinui?\n18 Ena yasana adua, ke o lewe ni “isoqosoqo levu” ni ‘so tale na sipi,’ e vakarautaka vei iko na Kalou na inuinui ni bula e vuravura. (Vkta. 7:9; Joni 10:16) O vinakata mo bula tawamudu e Parataisi, o marau ni o vakananuma vakatitobu na ka e tukuna na iVolatabu me baleta na bula e vuravura ena dua na gauna mai muri. O vakanamata mo bula sautu kei ira na lewe ni nomu vuvale kei ira tale ga na yalododonu. O nanamaki ena gauna ena sega ni vakaleqa kina na kawatamata na lailai ni kakana, dravudravua, rarawa, tauvimate, kei na mate. (Same 37:10, 11, 29; 67:6; 72:7, 16; Aisea 33:24) O vakanamata mo kidavaki ira na vakaturi mai na mate era nuitaka mera bula tawamudu e vuravura. (Joni 5:28, 29) O vakavinavinaka vakalevu ni vakalougatataki iko o Jiova ena inuinui ni bula e vuravura! O na sega ni vakayagataka na madrai kei na waini, ia o tiko ena iVakananumi mo vakaraitaka nomu vakavinavinakataka na isoro ni veivoli i Jisu Karisito.\nO NA TIKO KINA?\n19, 20. (a) Na cava mo cakava mo marautaka kina na nomu inuinui soli vakalou? (b) Na cava o na tiko kina ena iVakayakavi ni Turaga?\n19 Se o nuitaka na bula e vuravura se lomalagi, o na marautaka ga qori ke o vakabauti Jiova na Kalou, Jisu Karisito, kei na ivoli. Ni o tiko ena iVakananumi o na vakasamataka kina na nomu inuinui kei na bibi ni nona mate o Jisu. Mo nakita dei mada ga mo dua vei ira na vica na milioni e veiyasa i vuravura era na tiko ena iVakayakavi ni Turaga ni dromu na siga ena Vakaraubuka, 3 Epereli, 2015 ena Vale ni Soqoni kei na so tale na vanua ena vakayacori kina.\n20 O na vakavinavinakataka vakalevu na isoro ni veivoli i Jisu ni o tiko ena iVakananumi. Nomu rogoca vinaka na ivunau ena rawa ni uqeti iko mo lomani ira na kainomu ena nomu wasea vei ira na ka o vulica me baleta na loloma i Jiova, kei na nona inaki uasivi me baleta na kawatamata. (Maciu 22:34-40) Mo kua mada ga ni calata na iVakayakavi ni Turaga.\n^ para. 1 Dua na siga vei ira na Iperiu e tekivu ni dromu na siga ena dua na yakavi me yacova na dromu ni siga ena yakavi tarava.\n^ para. 9 Raica na iKuri B12 ena New World Translation.\niOtioti ni Macawa i Jisu e Vuravura (iWasewase 1)\nRaica na mape kei Jerusalemi kei na veivanua volekata, kei na ituvatuva ni gauna mai na 8 Naisani ina 11 Naisani, 33 G.V.\niOtioti ni Macawa i Jisu e Vuravura (iWasewase 2)\niTuvatuva ni gauna mai na 12 Naisani ina 16 Naisani, 33 G.V.\niMeli iMeli Vuna Eda Vakananuma Kina na iVakayakavi ni Turaga\nEra Yalorawarawa Mera Gole—i Niu Yoka\nVakavinavinakataki Jiova mo Vakalougatataki\nMe Dei Qai Marautaki na Vakawati\nMe Vakadeitaka Qai Taqomaka Nomu Vakawati o Jiova\nE Rawa ni Dei na Veidomoni?\nText Sala me download kina na ka e tabaki NA VALE NI VAKATAWA (ITABATABA E VULICI) Janueri 2015\niMeli iMeli NA VALE NI VAKATAWA (ITABATABA E VULICI) Janueri 2015\nNA VALE NI VAKATAWA (ITABATABA E VULICI) Janueri 2015


Binance yavunibula $10 M ki na parokaramu ni Crypto ni Bermuda - Blockchain News\nBinance ituvatuva mo vakarautaka na kena valenivolavola ni vuravura raraba na kena vakamuri e vou ena Bermuda ena vica na vula ka tarava, Sa kacivaka na lewena na Premier David Burt.\nVosa tiko ena dua na koniferedi cokovata ni gu ena Vakaraubuka, E kacivaki Burt ni sa sainitaka e dua memorandum ni kila ka, ena ruku ni sa na biuta kina na kena yavu ni loloma cecere ena Binance $10 Million ki na parokaramu ni vuli ka semati ki na vakacakacaka. E dua tale na $5 Million ka na qai vakatikori ena startups ni blockchain.\nYani vua ni, Binance na vukei na matanitu ni Bermuda e tara cake e dua na tali vata me baleta na cryptocurrencies kei na blockchain, ka vakakina na tauyavutaka e dua na valenivolavola vou ena loma ni vanua.\nSa oti na duru:Veiqaravi ni veika vakailavo ni Ceva kei Korea: Crypto e rawa ni vakaleqa na ivakarau ni Fiat\nTarava na duru:Imatai. Louis Federal Reserve: Bitcoin sai koya me vaka na veigauna ilavo\nMe 16, 2018 ena 8:01 NI PM


Wordplanet: Kacivi Na Veivutuni - Raivotutaki Na Ose - O Jiova Ena Vakacegui Saioni - Raivotutaki Nai Ileu Davui - Holy Bible - Old Testament / Zechariah-\n1 Ena i ka walu ni vula ni karua ni yabaki nei Taraiasi, sa yaco mai na vosa i Jiova vei Sakaraia na parofita na luvei Parakaia na luvei Ito ka vaka,\n2 "Sa cudru vakalevu sara o Jiova vei ira na nomudou qase.\n3 "Mo tukuna vei ira, 'Sa cavuta oqo o Jiova ni lewe vuqa: "Dou lesu mai vei Au," me vaka sa dau tukuna o Jiova, "Au na qai lesu yani vei kemudou," sa tukuna oqo, o Jiova ni lewe vuqa.\n4 "Dou kakua ni vakataki ira na tamamudou, era sa dau vosa kina o ira na parofita e liu ka vaka, 'Sa tukuna o Jiova ni lewe vuqa: "Dou lako tani mai na nomudou i tovo ca kei na nomudou cakacaka ca."' Ia era sa bese ni rogoca se via kila i Au," sa tukuna o Jiova.\n5 "O ira na tamamuni, sai vei o ira? Kei ira na parofita, era sa bula tikoga me sega ni mudu?\n6 Io, sa ka dina, na Noqu vosa, na Noqu i lesilesi o koya Au sa vakarota vei ira na noqu tamata na parofita, Era sa sega beka ni ra cici siviti ira na Tamudou? "Era sa lesu mai ka cavuta tikoga: 'Me vaka ga sa nakita tiko o Jiova ni lewe vuqa me cakacaka vei keimami, me vaka na neimami valavala kei na neimami cakacaka, sa cakava dina ga me vakakina.'"'"\n7 Ena i ka ruasagavulu ka va ni siga ni ka tinikadua ni vula, na vula o Sepate, ena i karua ni yabaki nei Taraiasi, sa yaco mai na vosa i Jiova vei Sakaraia na parofita, na luvei Parakaia na luvei Ito:\n8 E na bogi, io, au a raica e dua na tamata sa vodoka tiko e dua na ose damudamu, sa tu cake tu ena kedra maliwa na veimateli ena buca; ena dakuna era sa tu kina na veiose damudamu, dravudravu kei na vulavula.\n9 Au a qai taroga, "na noqu Turaga, na cava sara mada oqo?" Na agilosi o koya keirau a veivosaki, sa vosa vei au ka vaka, "Au na vakaraitaka vei iko na cava oqo."\n10 Na tamata sa tu ena kedra maliwa na veimateli sa vosa mai ka vaka, "Sa i ira oqori era vakatalai tiko mai vei Jiova me ra veilakoyaki voli e vuravura."\n11 Era sa taroga na Agilosi i Jiova, o koya sa tucake tu ena kedra maliwa na veimateli ka vaka, "Keimami sa veilakoyaki voli e vuravura, ka raica o vuravura taucoko sa tiko malua."\n12 Na Agilosi i Jiova sa vosa ka vaka, "I Jiova ni lewe vuqa, me vakacava soti na dede ni Nomuni sega ni yalololoma vei Jerusalemi kei na vei koro e Juta, o ira o ni sa cudruva tiko ena vitusagavulu na yabaki sa oti oqo?"\n13 O Jiova sa sauma vua na agilosi sa tarogi au tiko ena vosa vinaka kei na vosa ni veivakacegui.\n14 Sa vosa vei au na agilosi ka vaka, "Mo vakarogotaka vaka oqo, 'Sa cavuta oqo o Jiova ni lewe vuqa: "Au sa vuvutaki Jerusalemi kei Saioni ena loma katakata levu.\n15 Au sa rui cudru vakalevu vei ira na matanitu wale; Au a cudru vakalailai ga, era sa veivukeOia ena i naki cala ga."\n16 'O koya oqo sa vosa kina o Jiova ka vaka: "Au sa lesu tale ki Jerusalemi ena loloma levu; sa na tara tale na Noqu vale," sa tukuna vaka oqo o Jiova ni lewe vuqa, "E dua na wa ni vakarau e na vakadreti e Jerusalemi taucoko mai vua na daunivakarau."'\n17 "Mo vakarogotaka talega oqo ka vaka, 'Sa cavuta oqo o Jiova ni lewe vuqa: "Sa na vakatetei tale yani na Noqu veikoro na tiko sautu, Ena vakacegui Saioni tale o Jiova, Ena digitaki Jerusalemi tale o Koya."'"\n18 Au sa rai cake ka raica e va na i leu davui.\n19 Au a vosa vua na agilosi e a vosa vei au, "Na cava oqo?" sa tukuna mai vei au. "Oqo na i leu e a vakatolosevi ira na Juta, na Isireli, kei Jerusalemi."\n20 Sa qai vakaraitaka vei au o Jiova e va na liga ni matai.\n21 Au a vakaraitaka yani ka vaka, "Na cava me ratou mai cakava oqo?" Sa sauma mai o koya ka vaka, "Sai iratou na i leu oqo, e ratou a vakatolosevi Juta, ka sega ni dua e bau vakaduri ulu cake; e ratou sa lako mai me vakarerei ira, ka vakadruka na veileu ni veimatanitu e ra sa vakaduria cake na nodra dui i leu me veivala kei Juta me vakatoloseva talega."\n1 Au a rai cake ka raica, e dua na tamata sa taura tiko e dua na wa i vakarau e ligana.\n2 Au a taro yani, "O lako tiko ki vei?" Sa sauma mai ka vaka, "Me'u vakarautaki Jerusalemi, me'u raica ka kila na kena raraba kei na kena balavu."\n3 E dua na agilosi e a vosa vei au, sa lako yani; sa lako tale mai e dua me mai sotavi koya,\n4 Sa tukuna tale mai, "Vakatotolo, tukuna vua na cauravou, 'O Jerusalemi ena sega me vaka, e dua na koro sa sega na kena bai, baleta ni sa levu na tamata kei na manumanu.\n5 'Oi au,' sa tukuna o Jiova, 'Au na bai bukawaqa vakavolivoliti Jerusalemi, oi Au talega na kena i ukuuku ena kedra maliwa.'"\n6 "Tucake, tucake! Dou dro tani mai na vualiku," sa tukuna o Jiova; "Ni'u a cavuraki kemudou tani yani me vaka na mata ni cagi vava ni lomalagi," sa tukuna o Jiova.\n7 "Tucake, Saioni, dro tani, oi kemudou sa tiko vata kei ira na goneyalewa ni Papiloni."\n8 Sa tukuna o Jiova ni lewe vuqa, "Sa talai au mai o Koya ni oti na i ukuuku, ki vei ira na veimatanitu era a valalolomataki iko; o koya sa tarai iko, sa tara tiko na loa ni yaloka ni Matana.\n9 "E dina, Au na kuretaka na ligaqu vei ira. Era sai toki ni valu vei ira na nodra dauveiqaravi, dou na qai kila kina ni sa talai Au mai o Jiova ni lewe vuqa.\n10 "Dou sere ka reki oi kemudou na goneyalewa ni Saioni! Au sa lako tiko mai me'u mai tiko ena kemudou maliwa," sa tukuna o Jiova.\n11 "E levu na veimatanitu era na gole ki vua, ena siga o ya, era na yaco me Noqu tamata. Au na tiko ena kedra maliwa. Dou na qai kila ena siga o ya, ni sa talai Au mai o Jiova ni lewe vuqa.\n12 "O Jiova, ena taukeni Juta me nona i votavota ena vanua tabu, ka na digitaki Jerusalemi talega.\n13 "Mo ni tiko lo na tamata talega e na mata i Jiova, sa vakayadrati o Koya mai na Nona i tikotiko tabu!"\n1 Sa vakaraitaki vei au o Josua na bete levu ni tucake tu ena mata ni Agilosi i Jiova kei Setani sa tu cake tu ena yasana i matau me bolei koya.\n2 Sa vosa o Jiova vei Setani, "sa vunauci iko o Jiova, Setani! O Jiova, o koya sa digitaki Jerusalemi sa vunauci iko! Sa sega ni o koya oqo na tabana sa kau tani mai na bukawaqa?"\n3 O Josua sa vakasulumi tu ena i sulu duka, ka sa tucake tu ena mata ni Agilosi.\n4 Sa vosa o Jiova ka tukuna vei ira sa tu vata kei Josua, "Dou kauta tani na i sulu duka mai vei koya." Sa gole vei Josua ka vaka, "Raica Au sa kauta tani na nomu i valavala ca Au sa vakaisulutaki iko ena i sulu sau levu."\n5 Au a tukuna, "Me ra vakaisalataki koya ena i sala savasava ki na uluna." Era sa vakaisalataki koya ena i sala savasava, ki na uluna, era sa vakaisulutaki koya ena i sulu vou. Na agilosi i Jiova sa tucake tu vakavoleka.\n6 Na Agilosi i Jiova sa vakadreti Josua ka vaka,\n7 "Sa tukuna o Jiova ni lewevuqa: 'Kevaka o na lako tiko ena Noqu sala, Kevaka o na maroroya tiko na Noqu i vakaro, O na lewa na Noqu vale, O na lewa talega na Noqu loma ni bai; Au na solia vei iko na vanua mo lako kina ena kedra maliwa sa tu kina.\n8 'Mo rogoca Josua na bete levu, o iko kei ira talega sa tiko kei iko, o ira oqo sa i vakatakilakila vinaka; Mo kila, Au na kauta mai na Noqu tamata na TABANA.\n9 E dina, na vatu Au a biuta ena mata i Josua: ena vatu o ya sa tiko kina e vitu na mata, Au na ceuta kina na vei vosa,' sa tukuna o Jiova ni lewe vuqa, 'Au na kauta tani na nodra i valavala ca na lewe ni vanua, ena dua na siga oqo.\n10 E na siga o ya,' sa tukuna o Jiova i lewevuqa, 'na tamata yadua ena sureta na wekana ena ruku ni nona vaini kei na vuku ni nona vu ni lolo.'"\n1 Na agilosi e a vosa vei au, sa lesu tale mai ka vakayadrati au, me vaka e dua na tamata sa vakayadrati mai na nona moce.\n2 Sa tukuna mai vei au, "Na cava o sa raica?" "Au a vakararai tiko, sa dua nai tutu ni cina koula vinaka sara vata kei na bilo e delana, ena kena i tutu sa vitu na cina ena vitu na paipo ki na veicina.\n3 "Sa tu ena yasana e rua na vuni olive, dua kina dua na yasana, ena i matau kei na yasana i mawi."\n4 Au sa vosa vua na agilosi sa vosa vei au ka vaka, "Na cava oqo noqu turaga?"\n5 Sa sauma vei au na agilosi ka vaka, "O sa sega ni kila oqo?" Au sa sauma, "E sega, au sa sega ni kila."\n6 Sa tukuna vei au o koya: "Oqo na vosa i Jiova vei Serupepeli: 'Sa sega ena kaukauwa, sa sega ena qaqa, ena Yaloqu ga,' sa tukuna o Jiova ni lewevuqa.\n7 'O cei o iko na ulunivanua, ena matai Serupepeli mo lolovira mai! Ena kauta mai o koya na vatu mei vakadei kei na kena kailavaki kina, na loloma! na loloma!"'"\n8 Sa yaco tale mai vei au na vosa i Jiova ka vaka:\n9 "Na liga i Serupepeli sa vakadavora na yavu ni vale ni soro oqo; ena ligana talega ena vakaoti kina na vale oqo. Dou na qai kila kina, ni sa talai au mai vei kemudou, o Jiova ni lewe vuqa.\n10 O cei sa beca na veisiga ni ka lalai oqo? O iratou na matani cina e vitu oqo, e ratou sa reki ni ratou sa raica na paipo mai na liga i Serupepeli. Na cina e vitu oqo sa mata ni Kalou sa veiciciyaki e vuravura taucoko."\n11 Au a vosa vei koya ka vaka, "Na cava na vuniolive e rua oqoOdua ena yasana i matau ni tutu ni cina ka dua ena i mawi?"\n12 Na cava talega na taba ni olive e rua oqo, "Ka rau sema tiko yani ki na paipo koula ka vakadrodroi tiko yani kina na waiwai koula?"\n13 A sa tarogi au mai o Koya, "O sa sega dina ni kila se sa cava dina oqo?" "Sa sega na noqu turaga, au a sauma yani."\n14 Sa qai tukuna mai o koya, "Sai rau oqo nai i lumuti ni Kalou ni vuravura taucoko, sa tu voleka sara vua."\n1 Au a vuki ka veiraiyaki tiko, au a qai raica e dua nai vola vivigi sa veivukayaki voli.\n2 Sa qai vosa mai vei au, ka taroga, "Na cava o sa raica?" Au sa sauma ka vaka, "E dua nai vola vivigi sa veivukayaki tiko."\n3 Sa qai tukuna mai vei au. "Oqo na ka ca ena lako yani ki vuravura taucoko: 'O ira kece na daubutako, era na vakatalai tani,' me vaka na veika sa tiko ena yasa ni vola vivigi oqo; 'O ira kece sa cavuta na ka lasu, era na vakatalai tani,' me vaka na veika kece sa volai ena tiki ni vola vivigi ka dua."\n4 "Au na tala yani na veika caca oqo," sa vakaraitaka o Jiova ni lewe vuqa; "Ena curuma yani na nona vale na daubutako kei koya sa vosa vakai lasu ena vuku ni Yacaqu. Ena tiko ena loma ni nona vale, ka na kani koya tiko, vata kei na kau kei na vatu."\n5 Na agilosi keirau dau veivosaki tiko sa vosa mai vei au ka vaka, "Mo vakararai yani ka raica na cava sa yaco oqo."\n6 Au a taro yani, "Na cava?" Sa sauma mai ka vaka, "E dua na sova sa veitosoyaki voli." "Oqo nai vakaraitaki e vuravura taucoko:\n7 "Oqo nai sogo sa dolavi ka sa tiko e loma ni sova e dua na yalewa sa dabe tiko";\n8 Sa tukuna mai vei au, "Oqo nai valavala ca levu!" Sa qai sosomaka na yalewa ena loma ni sova, sa qai sogota na sova ena i sogo kaukamea.\n9 Au a qai raica, e rua na yalewa e rau sa lako vata mai na cagi ena tabadrau; ni sa rui ka levu na tabadrau, e rau sa vukataka cake na sova ki na veimama kei vuravura kei lomalagi.\n10 Au a taroga na agilosi ka vaka, "E rau sa kauta tiko ki vei na sova?"\n11 Sa sauma mai vei au o koya, "Me la'ki tara na vale me tiko kina e na vanua o Saina: ni sa oti, na sova ena vakaitikotiko mai kea."\n1 Au a vuki me'u rai, au sa raica e va na qiqi ni ratou sa lako tiko mai na tadrua ni ulunivanua e rua, na ulunivanua sa ulunivanua ni vei varasa.\n2 Na i matai ni qiqi sa muria na ose damudamu, Na i karua na qiqi sa muria na ose loaloa,\n3 Na i katolu ni qiqi, na ose vulavula. Na i ka va ni qiqi na ose veivolavolaiOqai kaukauwa.\n4 Au a vosa vua na agilosi ka taroga, "Na cava oqo, na noqu turaga?"\n5 Sa sauma mai na agilosi, "Sai iratou oqo na va na yalo vakalomalagi, ka ratou sa lako mai na nodratou i tikotiko mai vua na Kalou kei vuravura taucoko.\n6 "Na qiqi kei na ose loaloa sa lako vaka ki na veivanua vakavualiku, sa muri koya na vulavula ia, na kena volavola i, sa lako vaka ki na veivanua vaka ki na ceva."\n7 Na ose kaukauwa sa lako yani ka nanamaki, ka me ratou sa veilakoyaki yani ki vuravura taucoko. Sa tukuna mai na agilosi, "Lako mo veilakoyaki yani ki vuravura taucoko, era sa veilakoyaki yani ki vuravura taucoko.\n8 Sa qai kacivi au mai, ka tukuna, "Raica o iratou sa gole yani ki na vualiku, e ratou sa vakaceguya na yaloqu ena veivanua vaka ki na vualiku."\n9 Sa yaco mai vei au na vosa i Jiova ka vaka:\n10 "Mo taura nai loloma, na i solisoli mai vei ira na bobulaOmai Elitai, mai Topaisa, mai Jitaia o ira sa lako mai PapiloniOena siga vata ga o ya e ra sa la'ki curuma na vale nei Josaia, na luve i Sefanaia.\n11 "Taura na siliva kei na koula, ka cakava e dua nai sala me vaka na kena i vakarau, ka vakaisalataki Josua kina na luvei Josateki na bete levu.\n12 "Mo vosa vei Josua ka vaka, 'Sa tukuna vaka oqo o Jiova ni lewe vuqa: "Na Tamata sa vakayacani na TABANA! Mai na Nona i tikotiko sa vakatabana yani, Ena tara o Koya na Vale i Jiova;\n13 Io, ena tara o Koya na Vale i Jiova. Ena vakavuna o Koya na kena lagilagi Ena dabe ka lewa mai na Nona i tikotiko Vakaturaga. Ena bete levu talega ena Nona i tikotiko vakaturaga, Nai vakavuvuli ni veisaututaki ena tiko ena kedrau maliwa."'\n14 "Nai sala vakaturaga me sa dua nai vakananumi ena vale ni Kalou vei iratou o Elimi, o Topaisa kei Jitaia kei Eni na luve i Sefanaia.\n15 "O ira mada ga sa tiko vakayawa, era na lako mai ka tara na vale i Jiova.Dou na qai kila ni sa talai Au mai o Jiova ni lewe vuqa ki vei kemudou. Oqo, e na yaco dina ga, kevaka dou sa talairawarawa ki na domo i Jiova na nomudou Kalou."\n1 Nai ka va ni yabaki nei Taraiasi na Tui, sa yaco sara mai vei Sakaraia na vosa i Jiova ena i ka va ni siga ka ciwa ni vula, na vula o Kisiliu,\n2 E rau sa talai o Saresa kei Rogemi Meleki kei ira na tamata ki na vale ni Kalou me ra masu ena mata i Jiova,\n3 Ka me tarogi talega se o cei e sa tiko ena vale i Jiova, sa vosa mai na parofita ka vaka, "e dodonu beka me'u tagi ka lolo ena i ka lima ni vula me vaka au sa dau cakava ena gauna sa oti?"\n4 Sa yaco mai vei au na vosa i Jiova ka vaka,\n5 "Tukuna vei ira na tamata ena vanua, kei ira na bete: 'Ni dou sa lolo ka vakaloloku ena i ka lima kei nai ka vitu ni vula ena loma ni vitusagavulu na yabaki, dou sa lolo dina tiko li vei Au?\n6 'Ena gauna dou sa kana ka gunu kina, dou sa sega beka ni kana ka gunu ena vukumudou ga?\n7 'E dodonu mo dou a rogoca ka talairawarawa ki na vosa ni Kalou ena gusudra na parofita ena gauna se sega tiko kina o Jerusalemi kei na vo ni veikoro era se vuavuai kina, na veivanua talega ena Ceva kei na vanua lolovira era sa sega tu?'"\n8 Sa yaco tale mai vei Sakaraia na vosa i Jiova ka vaka,\n9 "Sa tukuna o Jiova ni lewe vuqa: 'Dou vakadavora na lewa dodonu, dou vakaraitaka na yalololoma kei na veilomani na tamata yadua vua na tacina.\n10 'Me ra kua ni vakasaurarataki na vada, na luveniyali, na kaitani, na dravudravua, me kua ni dua e bucina na ca vua na kai nona.'\n11 "E ra bese ni rogoca na vosa, e ra vuki vakanadaku ka tabonaka na daligadra me ra kua ni rogoca.\n12 "Io, era sa vakaukauwataka na yalodra, era sa bese ni rogoca na i vunau, na vosa sa tala mai o Jiova ena Yalona mai vei ira na parofita e liu, sa lako mai kina na cudru katakata mai vei Jiova.\n13 "Sa yaco kina me vaka ga sa tukuna", era sa sega ni rogoca, e ra sa qai kaci mai, Au sa sega ni via rogo yani, sa cavuta oqo o Jiova ni lewe vuqa.\n14 "Au a talabusesetaki ira tani yani ena covulaca ki na veimatanitu era sa sega ni kila e liu. Sa lala mai na vanua ena vukudra, sa sega kina ni dua e lako yani se dua me lako mai; ni ra sa vakalala na vanua vinaka."\n1 Sa yaco tale mai na vosa i Jiova ka vaka,\n2 "Sa tukuna vaka oqo o Jiova ni lewe vuqa, 'Au sa loma katakata vakalevu ena vuku i Saioni, ena gagadre titobu, Au sa loma katakata e na vukuna.'\n3 "Sa vosa kina o Jiova ka vaka: 'Au na lesu tale ki Saioni, ka tiko sara ga ena loma i Jerusalemi. O Jerusalemi ena vakatokai me Koro ni Dina, na Ulunivanua i Jiova ni lewe vuqa, na Ulunivanua Tabu.'\n4 "Sa tukuna vaka oqo o Jiova ni lewe vuqa, 'O ira na turaga kei ira na marama e ra na dabe tale, ena veisalatu e Jerusalemi, Era na yadua nai titoko e ligadra ni sa levu mai na veiyabaki.\n5 Na veisala e na koro era na sinai ena gone lalai, ni ra sa qito voli ena veisala.'\n6 "Sa tukuna o Jiova ni lewevuqa; 'Kevaka sa vinaka ki na matadra o ira sa vo ena siga oqo, ena vinaka beka, talega ki na mataqu?' Sa vosa vaka oqo o Jiova ni lewevuqa.\n7 "Sa tukuna o Jiova ni lewevuqa; 'Io, Au na vakabulai ira na Noqu tamata mai na tokalau, mai na ra talega;\n8 Au na kauti ira lesu mai, era na mai tiko e loma i Jerusalemi. Era na Noqu tamata, Au na nodra Kalou ena dina kei na yalododonu.'\n9 "Sa tukuna vaka oqo o Jiova ni lewevuqa; 'Me kaukauwa tiko na ligamudou, Oi kemudou sa vakarorogo tiko ena siga oqo, na vosa sa lako mai ena gusu ni parofita, o ira sa tiko ena siga sa yavutaki kina na vale i Jiova ni lewe vuqa, me sa tara kina na vale.\n10 Ni se bera na veisiga oqo, era sa sega tu ni saumi na tamata cakacaka, sa sega talega ni saumi na manumanu ka cakacaka; sa sega talega na vakacegu vei ira na meca sa lako yani se lako mai; Ni'u sa biuta ki na tamata kecega me veimecaki kei na kai nona.\n11 'Ia, oqo, Au na sega ni cakava vaka oqo, vei ira sa vo mai vei ira na Juta me vaka e liu,' sa tukuna o Jiova ni lewe vuqa.\n12 'Ena vuavuai mai na sila, na vaini ena solia mai na vuana na qele ena solia mai na ka sa levu, o lomalagi ena vakalutuma mai na teguOAu sa lewa me ra na taukena na i vovo ni bula vei ira na Juta na vei ka kece oqo.\n13 E na yaco mai na veika oqo, me vaka ni dou a vakaloucataki ena kedra maliwa na veimatanitu, na vale i Juta kei na vale i Isireli, Au na vakabulai kemudou, dou na vakalouvinakataki. Dou kua ni rere, dou vakaukauwataka ga na ligamudou.'\n14 "Sa cavuta oqo o Jiova ni lewevuqa, 'Ni'u sa nakita me'u totogitaki kemudou, Ni ra a vakacudrui Au na nomudou qase me'u rarawa kina, ' sa tukuna o Jiova ni lewe vuqa. 'Au na sega ni veisautaka na dina o ya,\n15 Oqo talega ena siga e dai, Au sa nakita me'u caka vinaka vei Jerusalemi, ki vei Juta talega. Dou kua ni rere.\n16 Oqo na ka mo dou cakava, me vosa dina tiko na tamata vua na wekana, dou solia na lewa ena nomudou matamata, me dina, me dodonu, me veivakacegui.\n17 Me kua ni dua e vakanananucataka na kai nona e yalona; kua ni lomana na bubului vakailasu. Na veika kece oqori, Au sa cata,' sa tukuna o Jiova ni lewe vuqa."\n18 Sa yaco tale mai vei au na vosa i Jiova ni lewe vuqa ka vaka,\n19 "Oqo na vosa i Jiova ni lewevuqa: 'Na lolo ni ka va ni vula Na lolo ni ka lima ni vula Na lolo ni ka vitu ni vula Na lolo ni ka tini ni vula, Ena ka ni reki ka marautaki, o sa kana magiti e taleitaki vei ira na Juta. Mo dou lomana na dina kei na vakacegu.'\n20 "Sa tukuna o Jiova ni lewevuqa, 'Na tamata era na lako mai, nai taukei mai na veikoro levu;\n21 O ira nai taukei ni dua na koro, era na lako ki na dua tale na koro, ka tukuna tiko, "Me da lako cake ka masu vei Jiova, e matana, me da vakasaqarai Koya, oi au talega, au na lako cake."\n22 Io, sa levu na tamata kei ira na veimatanitu kaukauwa, era na lako mai ka vakasaqara na Kalou e Jerusalemi ka masu vua na Kalou o Jiova.'\n23 "Ena siga o ya, 'Era na lewe tini na tamata mai na duivosavosa kecega e vuravura era na mai taura na liga ni nona sote e dua na Jiu ka vaka, "Me keitou lako vata kei iko, ni keimami sa rogoca ni sa tiko vata kei kemuni na Kalou."'"\n1 Na bibi ni vosa ni Kalou me baleta na vanua o Atereki, kei Tamasiko na vanua ni nona vakacegu (na matadra kecega na tamata kei ira kece na Isireli sa rai tikoga vei Jiova);\n2 O Emaca talega sa voleka kina, o Taia kei Saitoni, e dina ga ni rau sa vuku sara.\n3 O Taia sa tara voleka toka vua e dua na vale ni vakatawa. Sa binia na siliva me vaka na kuvu ni soso; Kei na koula me vaka na soso ni gaunisala.\n4 Na Kalou ena vakatikitikitaki koya, Ena vakarusa na nona kaukauwa mai wai. Ena kani koya na bukawaqa.\n5 Ena raica o Asekiloni, ka na rere. O Kasa talega ena rarawa vakalevu. O Ikironi, sa vakaotia na nona nanamaki Na tui, ena rusa mai Kasa O Asekiloni ena sega tale.\n6 "E dua na kawa tamata sa veiwaki kina na kena dra sa tiko mai Asitoti Au na musuka tani na viavialevu mai Filisitia.\n7 Au na kauta tani na dra mai na gusuna. Kei na ka ca mai na maliwa ni batina Ia, o koya ena tiko, ena tiko vua na Kalou. Ka na vaka e dua nai liuliu e Juta, Kei Ekironi ena vakataki Jepusaiti.\n8 Au na tiko volivolita ga na Noqu vale, baleti ira na noqu mataivalu, baleti koya ga sa lako kei koya e lesu tale mai. Ena sega tale ni dua na dauveivakasaurarataki ena lakovi ira, Ni oqo, Au sa raica sara ga e Mataqu.\n9 "Dou reki vakalevu na goneyalewa ni Saioni! Dou kaila na goneyalewa ni Jerusalemi! Dou raica, na nomudou Tui sa lako tiko mai Vei kemudou; Sa dodonu o koya ka sa tiko vua na veivakabulai Sa yalomalumalumu ka vodo lako ena yasa, na luveni yasa, io, na luveni yasa.\n10 Au na musuka na qiqi mai Iferaimi, Na ose mai Jerusalemi; Na dai ni dakai ena musuka laivi Ena vosataka na veivakacegui ki na veimatanitu; Na nona lewa ena lako mai 'Ki na wasawasa ka dua ki na wasawasa ka dua, Mai na Uciwai ki nai yalayala kei vuravura.'\n11 "Ia o iko, ena vuku ni nomu dra ni veiyalayalati, Au na sereki ira kina na nomu kaivesu mai na qara sa sega kina na wai.\n12 Dou lesu mai ki na koro vakabai oi kemudou sa vakanuinui tiko, ena siga oqo, me vaka Au sa tukuna oti, Au na solia vei iko e rua nai votavota.\n13 Au sa loveci Juta me Noqu dai ni dakai, o Ifereimi me kena gasau, me'u vakatuburi ira na luvemu, I Saioni, o iko Kirisi, Au na cakava mo vaka nai seleiwau vua na tamata qaqa."\n14 Ena qai laukune na Kalou ena kedra maliwa, kei na gasau ni Nona dakai ena lako yani me vaka na livaliva. Na Kalou ena uvuca na biukila ka na lako me vaka na covulaca ki na ceva.\n15 O Jiova ni lewe vuqa ena taqomaki ira na Nona tamata: era na vei vakalolomataki e nai rabo vatu. Era na vakasinaiti ena dra me vaka ena dari, me vaka ena tutu ni cabocabo ni soro.\n16 O Jiova na nodra Kalou ena vakabulai ira ena siga o ya, me vaka ni ra sa Nona qele ni tamata, Era sa vaka na vatu talei ena i sala vakauti, Sa laveti cake me na drotini ni dua na vanua.\n17 Sa rui cecere na nodra vinaka Sa rui cecere na nodra totoka! Na sila ena vakayacora na gonetagane me ra sugusugu qase, sa vakatalega kina na waini vei ira na goneyalewa.\n1 Kerei Jiova me solia na uca, na gauna ni uca tau e muri. O Jiova e na cakava na veio; Ena solia mai na tau ni uca, na co ena vanua me nodra kecega.\n2 Na matakau sa vosataka na ka lasu, O ira na daurairai era sa raica na raivotu lasu. Ka tukuna na tadra lasulasu; Sa vakailasu na nodra veivakacegui Era sa lako sese me vaka na sipi; Era sa leqa ga, ni sa sega na nodra i vakatawa.\n3 "Na Noqu cudru sa lakovi ira ga nai vakatawa, Au na totogitaki ira na qele ni me. Ni na sikovi ira yani na Nona o Jiova lewevuqa, Na vuvale i Juta, ena vakayacori ira mera Nona ose vakatui ni valu.\n4 Mai vei koya sa lako mai kina vatu ni tutu ni vale, Mai vei koya sa dei kina na vale laca, Mai vei koya sa cuva nai valu, Mai vei koya era sa duavata na veiliutaki.\n5 Era na vaka na tamata qaqa, Era na butuka sobu na meca, e nai valu ena soso ni gaunisala, Era na vala baleta ni sa tiko vata kei ira o Jiova, O ira na dauvodo ose, era na vakamaduataki.\n6 "Au na vakukauwataka na vale i Juta, Au na vakabula na vale i Joseva, Au na kauti ira lesu mai, baleta Ni'u sa lomani ira. Era na vaka ga e dua, a sega ni caka vua e dua na ka. Ni sai Au o Jiova na nodra Kalou, o koya ena rogoci ira.\n7 O ira na Ifereimi era na vaka na qaqa Era na reki me vaka ena waini Io, era na raica o ira na luvedra ka ra na marau, Na yalodra ena marau tiko vei Jiova.\n8 Au na kalu ena vukudra ka soqoni ira vata Au na vakabulai ira; era na vakatuburi ni ra sa vakatuburi mada e liu.\n9 "Au na vakaraitaki ira ena kedra maliwa na tamata, Era na bula, o ira talega na luvedra, Era na lesu tale mai.\n10 Au na kauti ira lesu mai na vanua o Ijipita, Au na kauti ira mai na vanua o Asiria Au na kauti ira mai ki na vanua o Kiliati kei Lepanoni, me yacova ni sa sega tale na vanua e vo vei ira.\n11 Ena lako mai o Koya ena wasawasa vata kei veivakararawataki, Ena samuta na ua ni wasawasa: Na veititobu kece ni Uciwai ena mamaca mai. Na dokadoka nei Aisiria ena vakacuvai sobu, Na qoroi kei Ijipita ena yali.\n12 "Vei Jiova era na vakakaukauwataki kina, era na lako cake ka lako sobu ena Yaca i Jiova," sa tukuna o Jiova.\n1 O iko Lepanoni, dolava na nomu katuba, Na bukawaqa ena kania na nomu sitari.\n2 Dou tagi na vei damanu ni ra sa bale na vei sitari, era sa vakacacani na veivunikau. Kemudou na oki mai Pasani, na veivunikau vavaku era sa davo.\n3 Sa rorogo na domo ni nodra tagi na i vakatawa! Na nodra lagilagi sa vakacacani. Sa rorogo na nodra tagikudru na laioni! Ni sa vakacacani na nodra dokadoka na Joritani.\n4 Sa tukuna o Jiova na noqu Kalou, "Vakani ira na qele ni sipi me ra vakamatei,\n5 "Era sa vakamatei mai vei ira na kena i taukei, ka ra sa vakalecalecava tu ga; era sa tukuna tikoga, 'Me vakalouvinakataki o Jiova ni ra sa volitaki sipi tiko, e ra sa vutuniyau,' o ira na i vakatawa era sa sega ni via kawaitaka.\n6 "Au na sega ni via kauwaitaki ira sa vakatawa tiko, na vanua," sa tukuna tale o Jiova ni lewe vuqa, "Ia, Au na soli ira yani ki vei ira na kai tani, ki vei ira na kena tui. Era na valuta na kena vanua, Au na sega ni vakabulai ira mai na ligadra."\n7 Au sa vakani ira na qele ni sipi me ra vakamatei, vakabibi o ira na dravudravua. Au sa taura e rua na kau: e dua sa vakatokai o Matavinaka, na kena i karua o Veivesuki. Au sa vakania na qele ni sipi.\n8 E na loma ni dua na vula, Au sa vakasukai iratou e tolu na i vakatawa. Na yaloqu sa cudruvi ira kei ira talega sa cati au.\n9 Au sa tukuna kina, "Au na sega ni vakani kemudou. Me mate na ka e dodonu me mate ka me rusa na ka e dodonu me rusa, o ira sa vo mera veikani vaka taki ira."\n10 Au sa qai taura na noqu i titoko o Matavinaka ka musuka rua, me rawa kina ni'u musuka rua na veiyalayalati Au sa vakayacora vei ira na tamata.\n11 Sa qai voroki ena siga o ya. O ira na dravudravua ni noqu tamata e ra sa vakaraici au tiko, era sa kila, ni oqo na vosa ga i Jiova.\n12 Au sa qai tukuna vei ira, "Kevaka sa dodonu mai keri, solia mai na kequ i sau, kevaka sa sega mo suka yani." Era sa qai vakarautaka na kequ i sau e tolusagavulu na tiki ni siliva.\n13 Sa tukuna mai vei au o Jiova, "Viritaka na ka oqori vei koya na dau buli bilo" Onai sau sa vakarautaki vei au, Au sa qai taura na tolusagavulu na tiki ni siliva ka viritaka yani ki na loma ni vale ni Kalou me nona na dau buli bilo.\n14 Au sa musuka rua tale na karua ni titoko o Veivesuki, me'u voroka kina nai vau ni veitacini nei Juta kei Isireli.\n15 Sa tukuna mai vei au o Jiova, "Taura mada oqo vei iko, mo kila mada ke sa dua nai vakatawa lialia.\n16 "Io, Au na vakatura cake e dua nai vakatawa ena vanua, o koya era sega ni kauwaitaki ira sa yali, se, nodra maroroi, se na nodra vakani na kena vovo ni bula. Ia, era sa dau kania ga na lewedra, kania na kena uro, ka basubasuraka vakalalai na yavadra kei na ka kecega.\n17 "Dou na ca nai vakatawa sega yaga, ni dou sa dau biuti ira na qele ni sipi! Nai sele ena kania na matamu i matau kei na ligamu talega; na ligamu ena malai mai kei na matamu ena boko mai."\n1 Na kena bibi na vosa i Jiova vei ira na Isireli, oqo na vosa i Jiova, o koya sa dedeka na lomalagi, sa vakadavora na yavu kei vuravura ka bulia vua na tamata na yalona sa tiko e lomana:\n2 "Raica, Au na vukici Jerusalemi me nodra bilo ni mateni na tamata vakavolivoliti koya, ni ra sa tu vakarau me valuti Juta kei Jerusalemi.\n3 "Ena siga o ya Au na vakayacori Jerusalemi me vaka e dua na vatu bibi vei ira na tamata kece; o ira kece era via laveta laivi era sa tovata mai na matanitu kece e vuravura.\n4 "Ena siga o ya, sa tukuna tiko o Jiova, Au na vakasesei ira kece na ose, era na lialia mai na dauvodo ose; Au na rai tiko ki na vale i Juta, Au na samuti ira kece na ose me ra mataboko.\n5 "O ira kece na kovana e Juta era na tukuna ki lomadra, 'O ira kece na kai Jerusalemi era sa noqu kaukauwa ena Turaga o Jiova ni lewe vuqa na nodra Kalou.'\n6 "Ena siga o ya, Au na cakava vei ira na kovana e Juta me ra vaka na tavuteke ena dela ni buka, era sa vaka na cina waqawaqa ena kau sa davo tu, era na kani ira kece na tamata tu volivolita ena yasana i matau kei nai mawi talega, o Jerusalemi ena taura tale, ena kena vanua ga, - Jerusalemi.\n7 "O Jiova ena vakabula e liu na vei vale laca e Juta, me kilai kina ni lagilagi na kai Jerusalemi ena sega ni levu mai vei Juta.\n8 "Ena siga o ya o Jiova ena taqomaki ira na kai Jerusalemi, o koya sa malumalumu ena vakataki Tevita, na vale nei Tevita era vaka na Kalou, ena vaka na agilosi ni Kalou e matadra.\n9 "Ena siga o ya, Au na raica na nodra vakarusai na matanitu kecega sa via veivala kei Jerusalemi.\n10 "Au na sovaraka ki na vale i Tevita, kivei ira na i taukei e Jerusalemi na yalo ni yalololoma kei na yalomalumalumu; era na qai rai mai vei Au, o koya ga era a coka, era na tagicaki Koya me vaka sara ga na nodra tagicaka na nodra ulumatua sa mate.\n11 "E na siga o ya ena dua na veitagicaki levu e Jerusalemi, me vaka na veitagicaki levu e Etati Rimoni mai na bula o Mikitoni.\n12 "Era na tagi vakararawa kecega na vuvale, na vuvale i Tevita, o ira na dui watidra, na vuvale nei Nacani kei ira na dui watidra;\n13 "O ira na kawa ni vuvale vaka Livai, o ira na dui watidra, o ira na vuvale nei Semei, kei ira na dui watidra;\n14 "O ira kece na vuvale sa vo, o ira kece vakayadua kei ira na dui watidra.\n1 "Ena siga o ya, ena dola e dua nai vurevure ki na vale i Tevita, ki vei ira talega nai taukei e Jerusalemi, me baleta nai valavala ca kei na dukadukali. 2 "Ena siga o ya," sa tukuna o Jiova ni lewe vuqa, "Au na musuka laivi na yacadra na matakau kecega ena vanua, era na sega ni nanumi tale, Au na vakavuna vei ira na parofita kei ira na yalo ca, me ra lako tani mai na vanua. 3 "Ena yaco mai na gauna, ke vaka e se parofisai tiko ga e dua, oi rau na tamata kei na tinana e rau vakatuburi koya, e rau na tukuna vua, 'Sa sega ni dodonu mo bula, baleta ni o sa vosataka tiko na lasu ena yaca i Jiova,' E rau na viritaki koya ena gauna sa na parofisai kina. 4 "Ena siga o ya, o ira na parofita kece era na maduataka na nodra dui raivotu ni ra sa parofisai mai: era na sega ni daramaka tale mai na nodra i sulu ni veivakaisini. 5 "Era na tukuna dina mai, 'Au sa sega ni parofita, o au e dua ga na dauteitei; au a vakavulici me'u raica na manumanu, mai na gauna au se cauravou kina.' 6 "E dua ena tarogi koya, 'Na mavoa cava sa tiko oqori e ligamu?' Ena sauma o Koya, 'Oqo na mavoa mai na nodra vale na noqu i tokani.' 7 "Mo yadra mai, nai seleiwau, ena vuku i koya na Noqu Vakatawa, Ena vuku i Koya na Noqu i Tokani," Sa tukuna Jiova ni lewe vuqa, "Samuta nai Vakatawa, era na qai kabuwacara na sipi; Au na qai vuki ka vakatauca na Ligaqu vei ira na lalai. 8 Ena yaco oqo ki na vanua taucoko," sa tukuna o Jiova ni lewe vuqa, "Ni rua nai ka tolu ena vanua, era na musuki laivi ka vakamatei, era na biu tiko ga e dua nai ka tolu: 9 Au na kauti ira mai na dua nai katolu oqo ena bukawaqa, Au na vakasavasavataki ira me vaka sa vakasavasavataki na siliva, ka vakatovolei ira me vaka sa vakatovolei na koula. Era na kaciva mai na Yacaqu, Au na qai rogo yani, Au na tukuna 'Ni o ira oqo na Noqu tamata,' ka ra na tukuna talega, 'O Jiova sa neimami Kalou.'"\n1 Dou raica na siga i Jiova sa lako tiko mai, nai toki ni valu ena wasei ena kemudou maliwa.\n2 Au na vakasoqoni ira mai na veimatanitu me ra veivala kei Jerusalemi; Na koro ena tauri, Na veivale ena butakoci, O ira na marama era na vakacacani. Na veimama ni tamata era na kau vakavesu, O ira ga na kena vo ni tamata, era na sega ni kau tani mai na koro.\n3 Ena lako yani o Jiova ka valuti ira na veimatanitu, me vaka ni na vala o Koya ena gauna ni valu.\n4 Ena siga o ya na yavana ena tucake tu ena Ulunivanua ni Veiolive, na yasana sa donu i Jerusalemi ena tokalau na Ulunivanua ni Veiolive ena tawase rua mai na tokalau ki na ra, ena bulia e dua na buca levu; veimama ni ulunivanua ena lako vaka ki na vualiku, veimama vaka ki na ceva.\n5 Dou na qai dro ki na buca levu ni ulunivanua wasei oqo, na buca oqo ena yaco sara ki Asali. Io, dou na dro, dou na dro mai na tavuki ni vanua levu oqo, ena gauna i Usaia na tui Juta. Ena qai lako mai o Jiova na noqu Kalou, kei ira kecega na Nona tamata digitaki vata kei Kemuni.\n6 Ni sa oti na veisiga o ya, ena dro na rarama Na rarama ena sega sara.\n7 Ena dua na siga sa kila ga o Jiova Ena sega na siga se na bogi, ni sa yakavi mai, sa na yaco me raramasese tikotikoga.\n8 Ena siga o ya, sa na yaco me drodro tiko ga mai na wai ni bula mai Jerusalemi, veimama ki na wasawasa ena tokalau, ka veimama ki na wasawasa vaka ra.\n9 O Jiova sa na Tui e vuravura taucoko, Ena siga o ya "Sa na dua ga na Kalou," Sa na dua talega na yacana, o Jiova ga.\n10 Na vanua kece sa na vuki me dua na buca levu, mai Kipa ki Ramoni na ceva kei Jerusalemi. O Jerusalemi ena vakaceceretaki, ka na tawani mai na Matamata nei Penijamini ki na Matai ni Matamata, na Matamata ena Tutu talega, mai na Vale Cecere nei Ananeli, ki na vanua ni butu waini.\n11 Era na tiko kina na tamata, ena sega tale na ka e veivakacacani. E ra na tiko dei na tamata e Jerusalemi.\n12 Sa dua na ka ca levu oqo, ni samuti ira kece na tamata sa veivala kei Jerusalemi o Jiova. Sa luca mai na yagodra ni ra se tucake tu ena yavadra, Na yaloka ni matadra sa kino yani ki loma ka sa yali yani, Na yamedra sa yali ka waicala ga e gusudra.\n13 Ena yaco mai na veisiga oqo, e dua na veilecayaki levu sa tala mai na Kalou vei ira oqo.Na tamata yadua ena vesuka na ligai na wekana, ka laveta na ligana vakai koya vua na wekana na vesuki tu;\n14 O Juta talega ena vala e Jerusalemi.Ena kumuni vata na nodra i yau na veimatanitu kecega, era na kumuna vata na koula, na siliva na i sulu sa rui levu sara.\n15 Na ca levu ena tarai ira talega na ose, na meule, na kameli kei na asa kei ira kecega na bulumakau era sa tiko ena vanua. E na tarai ira na na ca levu oqo.\n16 Ena yaco mai na gauna vei ira sa vo mai na veimatanitu ena nodra veivala kei Jerusalemi, era na lako cake ena veiyabaki me lotu vua na Tui o Jiova ni lewe vuqa ka maroroya na Solevu ni vale vakacevaceva.\n17 O ira vakayadua na vuvale sa sega ni lako cake ki Jerusalemi me lotu vua na Tui, o Jiova ni lewevuqa, sa na sega ni tau vei ira na uca.\n18 Kevaka era sa sega ni curu mai na vuvale mai Ijipita, ena sega ni tau vei ira na uca. E na basika vei ira na dauvakacaca ena vei samuti kina o Jiova vei ira na veimatanitu ni ra sa sega ni maroroya na kana vata ni vale vakacevaceva.\n19 Oqo nai totogi ena soli vei Ijipita kei ira na veimatanitu, ni ra sa sega ni lako cake mai me maroroya na kana vata ni vale vakacevaceva.\n20 Ena siga o ya "SA KA TABU O JIOVA" ena ceuti ena ketedra na ose kece. Na kuro kece ena vale i Jiova ena vaka na bilo e nai cabocabo ni soro.\n21 Io, na bilo kece e Jerusalemi kei Juta era na ka tabu kece vei Jiova ni lewevuqa, o ira kece sa mai vakacaboi soro era na mai taura ka vakasaqa.Ena siga o ya, ena sega na kai Kenani ena vale i Jiova ni lewe vuqa.


Na Cakacaka Mai Waisoi | Namosi Joint Venture\nNa Cakacaka Mai Waisoi\nE qarava tiko na kabani na vakadidike me baleta na kena vakadeitaki na kopa kei na koula ka rawa ni kelivaki mai Waisoi ena loma ni yasana o Namosi kei Naitasiri (Tikina o Waidina), rauta ni 30 na kilomita e na Ra kei Suva.\nNa vanua o Waisoi e viribaiti mai na uciwai na Wainavadu ena Vualiku, na uciwai na Waidina e na Tokalau kei na Ceva kei na veiulunivanua na Korobasabasaga ena Ra.\nE vakayacora tiko ko Namosi Joint Venture (NJV) na cakacaka ni vakadidike me vakadeitaka ke rawa ni vakayacori na keli kopa kei na koula mai Waisoi.\nKevaka e qaravi vakavinaka na vanua ni kelikeli mai Waisoi, na vinaka ni kena cicivaki vakailavo, lailai na vakacaca ki na veika bula kei na nodra tiko vinaka na lewenivanua ena kauta mai na bula vinaka vakailavo kei na veika tale e so me vinaka vei ira na i taukei- ni- qele kei na matanitu raraba.\nVola i Tukutuku – Cakacaka Mai Waisoi\nNa i Tukutuku Matailalai\nNa Kena i Tuvaki\nNa Veika Vinaka e Na Kauta Mai\nKevaka e vakadonui ka tekivu na cakacaka mai Waisoi, ena okati kina na keli ni rua na qara me kunei kina na kopa ka tiko vata kei na koula me vakau ki vanua tani. Na i wasewase levu ni vanua ena keli e na oka kina e rua na qara e tadola tu, qara ni vatu lusi ni kelikeli, siteseni ni idini livaliva kei na i qaqi, nodra keba na vakailesilesi liu vakacakacaka kei na gaunisala.\nE vakayacora tiko na Namosi Joint Venture e dua na vakadidike matailalai me vakadeitaka kevaka e rawa ni keli na vatu talei mai Waisoi.\nE cakacakataka na NJV ni na tiko na balavu ni bula ni kelikeli mai na 20-25 na yabaki, vakatau ena levu ni veika e keli rawa ena dua na yabaki. E na vakatau tale ga ena levu ni vatu talei e vo tiko me keli ka salavata kei na vakadidike e vakayacori tiko kei na veika vakailavo.\nE na tara ka cicivaki na qara ni kelikeli ena lawa navuci ni Matanitu me salavata kei na taqomaki ni yaubula wavoliti keda. Ena gauna sa tara ka cici kina na i qaqi ni kelikeli ena qai tuvai e dua na i tuvatuva ni veivakacokotaki ena vuku ni yaubula, bula vakaitikotiko kei na taqomaki ni yaubula makawa ni lewenivanua ena veivakasalataki ni Matanitu kei ira na lewnivanua e vakayacori kina na cakacaka oqo. Oqo e oka kina nai tuvatuva ni sa na oti na cakacaka.\nEna sega ni vakayagataka e dua na tiki ni vanua e okati ena Sovi na kelikeli mai Waisoi me vaka ni duatani na so ni wai. E vakaraitaki ena i tuvatuva ni cakacaka ena gauna oqo ni vatu lusi mai na kelikeli ena maroroi ena dua na tobu mai na uciwai e Wainavadu, (sega ni drodro yani kina Waidina) ka tiko ena 17 se 18 na kilomita ena uluniwai e rau veisotari kina na uciwai e rua na Sovi kei na Waidina.\nE tokona sara vakalevu na NJV na kena taqomaki na cakacaka e qaravi tiko mai Sovi, ka sa tu vakarau me cakacaka vata kei ira na lewenivanua kei ira era kauwaitaka me maroroi kina na veika bula.\nKevaka sa vakadonuya na matanitu na cakacaka ka vakadeitaki NJV me tekivu kelikeli ena taura e rua veimama na yabaki na tara ni qaqi ka wili kina na veika oqo:\nTara ni vale ni volavola kei na qaqi,ta gaunisala , sala ni vakau i tukutuku, kei na vanua ni maroroi kei na vakasavasavataki wai.\nNa tarai ni qara ni keli ni vatutalei kei na vanua me maroroi kina na vatu lusi kei na wai mai na i qaqi ni vatu.\nTuvatuva ni kena yadravi na veika wavoliti keda ni tekivu ni cakacaka.\nNa cakacaka mai Waisoi e se tiko ga ena vakadidike kei na lalawa-ka taumada. E sega ni vakayacori tiko oqo na kelikeli.\nNa Dikevi Ni Lalawa-Ka Taumada\nE vakayacora tiko oqo na Namosi Joint Venture (NJV) e dua na vakadidike taumada me kilai na i sau kei na veika tale e so ena tara na cakacaka mai Waisoi, vakabibi ena vakanananu ke rawa ni toso na kelikeli, oqo na veika e okati kina:\nNa vakadidike vakaidinia e na qara ni kelikeli kei na veika e okati kina\nNa vakadidike e loma ni qele me vakadeitaka na yavu.\nMe kilai vakavinaka na vanua ena tiko kina, na kena levu kei na i wiliwili ni veika e gadrevi.\nNa dikevi ni veika me baleta na bula kei na ririko eso.\nNa dikevi ni yaubula ni vanua, na kena revurevu kei na kunei ni sala eso me qaravi kima na revurevu.\nNa yavu ni bula vakaitikotiko kei na bula vakailavo ena gauna oqo ni dikevi na veika ena yaco kina.\nNa veivosaki kei na veiyalayalati vata kei ira era kauwai kina me vakataki ira na i taukei ni qele, na matanitu kei ira eso tale.\nNa dikevi ni sau ni cakacaka, na veika ena rawa ni yaco kei na veika vakailavo.\nNa Cakacaka Ni Vakadidike Ena Veika e Wavoliti Keda\nSa tekivutaka na NJV e dua na vakadidike ni revurevu ka na yaco ena i yaubula ni vanua me kila ka cakacakataka na leqa ni yaubula ni vanua ena tara ni qara ni kelikeli mai Waisoi.\nSa vakacakacataki e dua na kabani tu vakataki koya na Golder Associates me vakarautaka na EIA me vaka e virikotori ena i tuvatuva ni vakatulewa (TOR) ni matanitu kei na lawa ni kena qaravi na i yaubula e na Environmental Management Act 2005.\nE dodonu me vakaotivi na EIA ena yabaki oqo (2014) ka na vukea na Matanitu ena vakatulewa ni kena qaravi mai Waisoi na keli vatu talei ena i walewale e veiganiti kei na veika bula e tu wavoliti keda.\nNa Vola i Tukutuku – Na dikevi ni veikabula e tu wavoliti keda e Waisoi.\nNa cakacaka mai Waisoi sa solia tiko e so na veivuke vei ira na lewenivanua kei na Matanitu mai na vakadidike e vakayacora tiko wili kina na:\nNodra vakacakacakataki na lewenivanua ena vuqa na tabana ni vakadidike kei na so tale na itavi ka vakavuna na levu ni vakayagataki lavo.\nVakavinakataki ni gaunisala kei na i kawakawa kei nodra vukei na lewe ni vanua\nNa veivuke ni sikolasivi vei ira e sivia na 150 na gonevuli ni yasana me ra curu ena Univesiti.\nNa i lavo e rawata na Matanitu mai na nodra i vakacavacava na tamata cakacaka, kei na vakacavacava ka lavaki kina kabani.\nKe mani tekivu rawa na i qaqi mai Waisoi, e na kauta mai e vuqa sara na veika vinaka vei ira na lewenivanua ena loma ni yasana kei Viti raraba okati kina:\nNodra vakacakacakataki rauta e 2,000 na lewe ni vanua e na kena tara na vanua ni cakacaka kei na lewe 1,000 ena gauna sa tekivu kina na kelikeli.\nNa veivakatorocaketaki veiira na lewenivanua, na vuli kei na veivakatavulici.\nNa soli ni curucuru ni vuli e na vei- Univesiti kei na veikoronivuli ni vuli cakacaka.\nSoli ni bisinisi ki na veikabani e na noda vanua.\nNa cakacaka e so ni veivakatorocaketaki ena noda vanua\nNona rawa i lavo na Matanitu mai na saumi ni vakacavacava kei na i vakacavacava ni keli vatu talei.